               ΕΥΡΩΠΑΪΚΗ ΕΠΙΤΡΟΠΗ
            ?????????, 27.10.2015
            COM(2015) 535 final
            2015/0249(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την ολοκλήρωση της αναθεώρησης 3 της συμφωνίας της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958»).

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΑΠΟΦΑΣΗΣ

               Το παγκόσμιο φόρουμ για την εναρμόνιση των κανονισμών οχημάτων (WP.29) της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) αναπτύσσει εναρμονισμένες απαιτήσεις σε διεθνές επίπεδο που έχουν σκοπό να εξαλείψουν τα τεχνικά εμπόδια στο εμπόριο μηχανοκίνητων οχημάτων μεταξύ των συμβαλλόμενων μερών της αναθεωρημένης συμφωνίας του 1958 και να εξασφαλίσουν ότι τα οχήματα αυτά παρέχουν υψηλό επίπεδο ασφάλειας και περιβαλλοντικής προστασίας. Με την απόφαση 97/836/ΕΚ του Συμβουλίου, η Ένωση προσχώρησε στην αναθεωρημένη συμφωνία του 1958.

               Το παγκόσμιο φόρουμ για την εναρμόνιση των κανονισμών οχημάτων (WP.29) συμφώνησε, κατά την 150ή σύνοδό του τον Μάρτιο του 2010, να εξετάσει μέτρα σχετικά με τη μελλοντική κατεύθυνση της εναρμόνισης των κανονισμών οχημάτων στο πλαίσιο της αναθεωρημένης συμφωνίας του 1958, προκειμένου να ενθαρρύνει τη συμμετοχή περισσότερων χωρών και περιφερειακών οργανισμών οικονομικής ολοκλήρωσης στις δραστηριότητες του παγκόσμιου φόρουμ και να αυξήσει τον αριθμό των συμβαλλόμενων μερών της αναθεωρημένης συμφωνίας του 1958. Η εν λόγω επανεξέταση θα πρέπει επίσης να έχει ως στόχο την ενίσχυση της λειτουργίας και της αξιοπιστίας της αναθεωρημένης συμφωνίας του 1958, διασφαλίζοντας ότι η συμφωνία θα παραμείνει το βασικό διεθνές πλαίσιο για την εναρμόνιση των τεχνικών κανονισμών στον τομέα της αυτοκινητοβιομηχανίας.

               Τον Ιούλιο του 2013 η Επιτροπή εξουσιοδοτήθηκε από το Συμβούλιο να διαπραγματευθεί, εξ ονόματος της Ένωσης, προτάσεις για την αναθεώρηση της συμφωνίας. Για τον σκοπό αυτό, η Επιτροπή τέθηκε επικεφαλής της επιχειρησιακής ομάδας της άτυπης ομάδας εργασίας που συστάθηκε από το φόρουμ WP.29 για να καταρτίσει προτάσεις σχετικά με την αναθεώρηση της συμφωνίας. Το αποτέλεσμα αυτής της διαδικασίας παρουσιάστηκε στο φόρουμ WP.29 τον Μάρτιο του 2014 και το φόρουμ WP.29 αποφάσισε να «παγώσει» τα σχέδια προτάσεων ώστε να παράσχει τη δυνατότητα στα συμβαλλόμενα μέρη να δρομολογήσουν τις εθνικές τους διαδικασίες για την αξιολόγηση αυτών των προτάσεων. Τον Νοέμβριο του 2014 ορισμένα συμβαλλόμενα μέρη υπέβαλαν κοινή πρόταση στο φόρουμ WP.29 για αύξηση του κατώτατου ορίου πλειοψηφίας από τα δύο τρίτα στα τέσσερα πέμπτα, τόσο για τη θέσπιση νέων κανονισμών του ΟΗΕ, όσο και για τη θέσπιση των τροποποιήσεων επί των υφιστάμενων κανονισμών του ΟΗΕ.

               Στο έγγραφο εργασίας των υπηρεσιών της Επιτροπής SWD (2014) 178 final της 28ης Μαΐου 2014 με τίτλο «Progress report on the 2013 activities of the World Forum for Harmonisation of Vehicle Regulations» (Έκθεση προόδου σχετικά με τις δραστηριότητες του παγκόσμιου φόρουμ για την εναρμόνιση των κανονισμών οχημάτων το 2013), διατυπώνεται η πρόβλεψη ότι, εάν στο ζήτημα της αύξησης του κατώτατου ορίου πλειοψηφίας υπάρξει θετική ανταπόκριση, οι πιθανότητες προσέλκυσης νέων σημαντικών εταίρων της ΕΕ, όπως η Ινδία, η Κίνα, οι χώρες ASEAN ή ακόμα και η Βραζιλία, ως συμβαλλόμενων μερών θα είναι πολύ περισσότερες. Επίσης, στο σχέδιο δράσης CARS 2020 αναγνωρίζεται ότι η αποδοχή από τους εμπορικούς εταίρους της ΕΕ διεθνώς εναρμονισμένων κανονισμών οχημάτων που θεσπίζονται στο πλαίσιο της συμφωνίας του 1958 αποτελεί τον βέλτιστο τρόπο άρσης των μη δασμολογικών φραγμών στο εμπόριο και ότι, ως εκ τούτου, η ελκυστικότητα της συμφωνίας του 1958 πρέπει να ενισχυθεί. Μετά την αξιολόγηση των προτάσεων για την αναθεώρηση της συμφωνίας, μεταξύ άλλων και του αιτήματος για αύξηση του κατώτατου ορίου πλειοψηφίας στα τέσσερα πέμπτα, και με βάση τα ανωτέρω, συνάγεται το συμπέρασμα ότι οι προτάσεις ανταποκρίνονται στους στόχους τόσο της βελτίωσης της ελκυστικότητας της συμφωνίας για τις τρίτες χώρες όσο και της αύξησης της αποτελεσματικότητας και της αξιοπιστίας της.

               Ως εκ τούτου, η Ευρωπαϊκή Ένωση, ως συμβαλλόμενο μέρος της συμφωνίας, πρέπει να προβεί στις απαραίτητες ενέργειες για τη θέσπιση των προτεινόμενων τροποποιήσεων της συμφωνίας του 1958 σύμφωνα με τις διαδικασίες που προβλέπονται στο άρθρο 5 παράγραφος 1 και στο παράρτημα ΙΙΙ σημείο 3 της απόφασης 97/836/ΕΚ του Συμβουλίου. Οι διαδικασίες αυτές ορίζουν ότι το Συμβούλιο, ύστερα από πρόταση της Επιτροπής, εκδίδει απόφαση για την αναθεώρηση της συμφωνίας και για την υποβολή, εξ ονόματος της Ένωσης, των προτεινόμενων τροποποιήσεων της συμφωνίας στα συμβαλλόμενα μέρη. Το άρθρο 13 παράγραφος 1 της συμφωνίας ορίζει ότι αυτό γίνεται με τη γνωστοποίηση του κειμένου της προτεινόμενης τροποποίησης στον γενικό γραμματέα των Ηνωμένων Εθνών, ο οποίος διαβιβάζει το κείμενο σε όλα τα συμβαλλόμενα μέρη.

               Στο άρθρο 13 παράγραφοι 2 και 3 της συμφωνίας προσδιορίζεται ότι οι προτεινόμενες τροποποιήσεις θεωρείται ότι έχουν γίνει αποδεκτές εάν κανένα συμβαλλόμενο μέρος δεν εκφράσει αντίρρηση εντός περιόδου έξι μηνών από την ημερομηνία διαβίβασης της προτεινόμενης τροποποίησης από τον γενικό γραμματέα. Λαμβάνοντας υπόψη την ανάγκη συναίνεσης όλων των συμβαλλόμενων μερών της συμφωνίας, το φόρουμ WP.29 αποφάσισε να διενεργήσει ανεπίσημη ψηφοφορία για να εξακριβωθεί αν όλα τα συμβαλλόμενα μέρη της υφιστάμενης συμφωνίας μπορούν να αποδεχθούν την προτεινόμενη τροποποίηση, πριν δρομολογηθεί η διαδικασία τροποποίησης της συμφωνίας βάσει του άρθρου 13. Ως εκ τούτου, η Επιτροπή πρέπει να λάβει εξουσιοδότηση ώστε να υπερψηφίσει, εξ ονόματος της ΕΕ, τις προτεινόμενες τροποποιήσεις.

               2.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ

               Τακτικές διαβουλεύσεις σχετικά με τα σχέδια προτάσεων για την επανεξέταση της αναθεωρημένης συμφωνίας του 1958 έχουν πραγματοποιηθεί με όλους τους ενδιαφερόμενους φορείς του τομέα της αυτοκινητοβιομηχανίας, μέσω ανταλλαγής απόψεων στο πλαίσιο της ομάδας εργασίας για τα μηχανοκίνητα οχήματα. Κατά τη διάρκεια των διαπραγματεύσεων, οι διαβουλεύσεις με τα κράτη μέλη διενεργήθηκαν στο πλαίσιο της τεχνικής επιτροπής «Μηχανοκίνητα Οχήματα», όπως προβλέπεται στις οδηγίες για τη διαπραγμάτευση που εξέδωσε το Συμβούλιο τον Ιούλιο του 2013. Στην άτυπη ομάδα εργασίας που συγκροτήθηκε από το φόρουμ WP.29, και κυρίως στην επιχειρησιακή ομάδα που εκπόνησε τα σχέδια προτάσεων για την αναθεώρηση 3 της συμφωνίας, επικεφαλής της οποίας ορίστηκαν οι υπηρεσίες της Επιτροπής, συμμετείχαν επίσης εκπρόσωποι κρατών μελών και ενώσεων του κλάδου.

               Με τη διαβούλευση αυτή κατέστη δυνατό να επιτευχθεί συναίνεση ως προς τα σχέδια προτάσεων για την αναθεώρηση 3 της συμφωνίας, όπως καταρτίστηκαν από την άτυπη ομάδα και υποβλήθηκαν στο φόρουμ WP.29, καθώς επίσης και να υπάρξει θετική ανταπόκριση στην πρόταση για αύξηση του κατώτατου ορίου πλειοψηφίας για την έκδοση κανονισμών του ΟΗΕ και των τροποποιήσεών τους.

               Μολονότι για την παρούσα απόφαση δεν πραγματοποιήθηκε εκτίμηση επιπτώσεων, οι υπηρεσίες της Επιτροπής διενέργησαν μελέτη κόστους-οφέλους προκειμένου να εξακριβώσουν αν οι προτεινόμενες αλλαγές της συμφωνίας θα αποφέρουν τα αναμενόμενα οφέλη όσον αφορά την αύξηση της ελκυστικότητας της συμφωνίας και, κατά συνέπεια, τη βελτίωση της παγκόσμιας ανταγωνιστικότητας της αυτοκινητοβιομηχανίας της ΕΕ, διευκολύνοντας την πρόσβαση του τομέα στις αγορές των χωρών που ενδέχεται να προσχωρήσουν στη συμφωνία μετά την αναθεώρησή της.

               3.ΝΟΜΙΚΑ ΣΤΟΙΧΕΙΑ ΤΗΣ ΑΠΟΦΑΣΗΣ

               Η νομική βάση της παρούσας απόφασης είναι το άρθρο 218 παράγραφος 6 στοιχείο α) της Συνθήκης για τη λειτουργία της Ευρωπαϊκής Ένωσης, όπως προσδιορίζεται στο άρθρο 5 παράγραφος 1 της απόφασης 97/836/EΚ του Συμβουλίου.

               Οι αλλαγές που προβλέπεται να επέλθουν στη συμφωνία θα αφορούν, αφενός, τις διαδικασίες κατάρτισης, τροποποίησης και υιοθέτησης τεχνικών κανονισμών για μηχανοκίνητα οχήματα, καθώς επίσης και την εφαρμογή τους από τα συμβαλλόμενα μέρη, και αφετέρου, τις προϋποθέσεις για τη χορήγηση εγκρίσεων τύπου και την αμοιβαία αναγνώριση αυτών των εγκρίσεων. Ως εκ τούτου, η συμφωνία θα εξακολουθήσει να αποτελεί τη βάση για τη χορήγηση εγκρίσεων βάσει της νομοθεσίας της ΕΕ για τις εγκρίσεις τύπου.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Η πρόταση δεν έχει επιπτώσεις στον προϋπολογισμό της Ένωσης.

               5.ΠΡΟΑΙΡΕΤΙΚΑ ΣΤΟΙΧΕΙΑ

               Η προτεινόμενη πράξη δεν αφορά θέμα της δικαιοδοσίας του ΕΟΧ και επομένως δεν πρέπει να επεκταθεί στον Ευρωπαϊκό Οικονομικό Χώρο.

               2015/0249 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για την ολοκλήρωση της αναθεώρησης 3 της συμφωνίας της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958»).

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207, σε συνδυασμό με το άρθρο 218 παράγραφος 6 στοιχείο α),

               Έχοντας υπόψη την απόφαση 97/836/ΕΚ του Συμβουλίου της 27ης Νοεμβρίου 1997 ενόψει της προσχωρήσεως της Ευρωπαϊκής Κοινότητας στη συμφωνία της οικονομικής επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές
                  1
               , και ιδίως το άρθρο 5 παράγραφος 1 και το παράρτημα ΙΙΙ σημείο 3,

               Έχοντας υπόψη την πρόταση της Ευρωπαϊκής Επιτροπής,

               Έχοντας υπόψη τη σύμφωνη γνώμη του Ευρωπαϊκού Κοινοβουλίου,

               Εκτιμώντας τα ακόλουθα:

               (1)Η συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές (αποκαλούμενη στο εξής «αναθεωρημένη συμφωνία») τέθηκε σε ισχύ στις 16 Οκτωβρίου 1995.

               (2)Στο άρθρο 13 της συμφωνίας ορίζεται ότι οι τροποποιήσεις της ίδιας της συμφωνίας και των προσαρτημάτων της υιοθετούνται μέσω της γνωστοποίησης του κειμένου των προτεινόμενων τροποποιήσεων από ένα συμβαλλόμενο μέρος στον γενικό γραμματέα των Ηνωμένων Εθνών, ο οποίος διαβιβάζει το κείμενο σε όλα τα συμβαλλόμενα μέρη. Εάν κανένα συμβαλλόμενο μέρος δεν εκφράσει αντίρρηση εντός περιόδου έξι μηνών από την ημερομηνία διαβίβασης των προτεινόμενων τροποποιήσεων από τον γενικό γραμματέα, οι τροποποιήσεις τίθενται σε ισχύ από όλα τα συμβαλλόμενα μέρη τρεις μήνες μετά τη λήξη της εν λόγω περιόδου των έξι μηνών.

               (3)Το παγκόσμιο φόρουμ WP.29 συμφώνησε, στην 150ή σύνοδο του Μαρτίου του 2010, να συγκροτήσει μια άτυπη ομάδα που θα συνεπικουρεί το φόρουμ WP.29 στη διαδικασία εξέτασης μέτρων για τη μελλοντική κατεύθυνση της εναρμόνισης των κανονισμών οχημάτων στο πλαίσιο της αναθεωρημένης συμφωνίας του 1958. Η εν λόγω μελλοντική κατεύθυνση πρέπει να αποσκοπεί στην προώθηση της συμμετοχής περισσότερων χωρών και περιφερειακών οργανισμών οικονομικής ολοκλήρωσης στις δραστηριότητες του παγκόσμιου φόρουμ και στην αύξηση του αριθμού των συμβαλλόμενων μερών της αναθεωρημένης συμφωνίας του 1958, μέσω της βελτίωσης της λειτουργίας του και της αξιοπιστίας του, εξασφαλίζοντας έτσι ότι το φόρουμ θα παραμείνει το βασικό διεθνές πλαίσιο για την εναρμόνιση των τεχνικών κανονισμών στον τομέα της αυτοκινητοβιομηχανίας.

               (4)Στις 15 Ιουλίου 2013 το Συμβούλιο εξουσιοδότησε την Ευρωπαϊκή Επιτροπή να ξεκινήσει διαπραγματεύσεις στο πλαίσιο του φόρουμ WP.29 για την τροποποίηση της συμφωνίας. Εξ ονόματος της Ένωσης, η Επιτροπή διαπραγματεύθηκε προτάσεις για την τροποποίηση της συμφωνίας εντός της άτυπης ομάδας που συστάθηκε από το φόρουμ WP.29.

               (5)Το φόρουμ WP.29, στην 162η σύνοδό του τον Μάρτιο του 2014, έλαβε υπόψη τις προτάσεις για την αναθεώρηση 3 της συμφωνίας του 1958 που καταρτίστηκαν από την άτυπη ομάδα και κάλεσε τα συμβαλλόμενα μέρη της συμφωνίας να δρομολογήσουν τις εθνικές διαδικασίες εξέτασης των προτάσεων για την τροποποίηση της συμφωνίας.

               (6)Στην 164η σύνοδο του Νοεμβρίου του 2014, το φόρουμ WP.29 σημείωσε τις προτάσεις που υποβλήθηκαν από διάφορα συμβαλλόμενα μέρη της συμφωνίας και αφορούσαν την αύξηση του κατώτατου ορίου πλειοψηφίας, από τα δύο τρίτα σε πλειοψηφία τεσσάρων πέμπτων, κατά την ψηφοφορία για τη θέσπιση νέων κανονισμών του ΟΗΕ και τροποποιήσεων των υφιστάμενων κανονισμών του ΟΗΕ. Ο εκπρόσωπος της ΕΕ ανακοίνωσε την πρόθεση διαμόρφωσης συντονισμένης θέσης των κρατών μελών της ΕΕ σχετικά με την πρόταση αυτή.

               (7)Οι προτάσεις για την αναθεώρηση 3 της συμφωνίας και για την αύξηση του κατώτατου ορίου πλειοψηφίας, από τα δύο τρίτα σε πλειοψηφία τεσσάρων πέμπτων, ανταποκρίνονται στους στόχους της διαπραγμάτευσης που προσδιορίζονται στην απόφαση του Συμβουλίου με την οποία εξουσιοδοτείται η Επιτροπή να αρχίσει διαπραγματεύσεις στους κόλπους του φόρουμ WP.29 για την αναθεώρηση 3 της συμφωνίας.

               (8)Ως εκ τούτου, τα άρθρα 1 έως 15 και τα προσαρτήματα 1 και 2 της συμφωνίας πρέπει να τροποποιηθούν αναλόγως.

               (9)Οι τροποποιήσεις της συμφωνίας πρέπει να εγκριθούν εξ ονόματος της Ευρωπαϊκής Ένωσης.

               (10)Το φόρουμ WP.29 θα διεξαγάγει ανεπίσημη ψηφοφορία για να εξακριβώσει αν είναι δυνατή η εξασφάλιση της συναίνεσης όλων των συμβαλλόμενων μερών για τις συγκεκριμένες τροποποιήσεις της συμφωνίας πριν δρομολογηθεί η διαδικασία που προσδιορίζεται στο άρθρο 13 για την τροποποίηση της συμφωνίας. Η Ένωση πρέπει να υπερψηφίσει αυτές τις τροποποιήσεις.

               (11)Εάν μετά την ανεπίσημη ψηφοφορία του φόρουμ WP.29 επιβεβαιωθεί ότι εξασφαλίζεται συναίνεση από όλα τα συμβαλλόμενα μέρη για τις προτεινόμενες τροποποιήσεις της συμφωνίας, ο Πρόεδρος του Συμβουλίου πρέπει να ορίσει τον εκπρόσωπο της Ευρωπαϊκής Ένωσης που θα εξουσιοδοτηθεί να προβεί στη γνωστοποίηση, όπως προβλέπεται στο παράρτημα ΙΙΙ σημείο 3 της απόφασης 97/836/ΕΚ του Συμβουλίου, του κειμένου των προτεινόμενων τροποποιήσεων στον γενικό γραμματέα των Ηνωμένων Εθνών, σύμφωνα με τη διαδικασία που ορίζεται στο άρθρο 13 παράγραφος 1 της συμφωνίας.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Με το παρόν εγκρίνεται εξ ονόματος της Ένωσης η αναθεώρηση 3 της συμφωνίας της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές.

               Το κείμενο της αναθεώρησης 3 της συμφωνίας επισυνάπτεται στην παρούσα απόφαση.

               Άρθρο 2

               Ο πρόεδρος του Συμβουλίου ορίζει το πρόσωπο που εξουσιοδοτείται να προβεί εξ ονόματος της Ευρωπαϊκής Ένωσης στη γνωστοποίηση που προβλέπεται στο άρθρο 13 παράγραφος 1 της συμφωνίας, προκειμένου να δρομολογήσει τη διαδικασία για την αναθεώρηση 3 της συμφωνίας και να εκφράσει τη σύμφωνη γνώμη της Ευρωπαϊκής Ένωσης να δεσμεύεται από την αναθεώρηση 3 της συμφωνίας.

               Άρθρο 3

               Η παρούσα απόφαση αρχίζει να ισχύει από την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης
                  2
               .

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 346 της 17.12.1997, σ. 78

                     (2)
                  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.10.2015
            COM(2015) 535 final
            ΠΑΡΑΡΤΗΜΑ
            στην
            Απόφαση του Συμβουλίου
            για την έγκριση, εκ μέρους της Ευρωπαϊκής Ένωσης, της αναθεώρησης 3 της συμφωνίας της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958»)

               ΠΑΡΑΡΤΗΜΑ

               Συμφωνία σχετικά με την υιοθέτηση εναρμονισμένων τεχνικών κανονισμών των Ηνωμένων Εθνών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση αυτούς τους κανονισμούς των Ηνωμένων Εθνών
                  1

               Αναθεώρηση 3

               Προοίμιο

               ΤΑ ΣΥΜΒΑΛΛΟΜΕΝΑ ΜΕΡΗ,

               ΕΧΟΝΤΑΣ ΑΠΟΦΑΣΙΣΕΙ να τροποποιήσουν τη συμφωνία σχετικά με την υιοθέτηση ομοιόμορφων όρων έγκρισης και αμοιβαίας αναγνώρισης της έγκρισης εξοπλισμού και εξαρτημάτων μηχανοκινήτων οχημάτων, που συνήφθη στη Γενεύη στις 20 Μαρτίου 1958, όπως τροποποιήθηκε στις 16 Οκτωβρίου 1995, και

               ΕΠΙΘΥΜΩΝΤΑΣ να περιορίσουν τους τεχνικούς φραγμούς στο διεθνές εμπόριο μέσω του καθορισμού εναρμονισμένων τεχνικών κανονισμών του ΟΗΕ με τους οποίους θα πρέπει να συμμορφώνονται συγκεκριμένα τροχοφόρα οχήματα, εξοπλισμοί και εξαρτήματα για να χρησιμοποιούνται στις χώρες ή στις περιφέρειές τους,

               ΑΝΑΓΝΩΡΙΖΟΝΤΑΣ τη σημασία της ασφάλειας, της περιβαλλοντικής προστασίας, της ενεργειακής απόδοσης και της αντικλεπτικής επίδοσης τροχοφόρων οχημάτων, εξοπλισμού και εξαρτημάτων που μπορούν να τοποθετηθούν και/ή να χρησιμοποιηθούν σε τροχοφόρα οχήματα για την ανάπτυξη κανονισμών που είναι τεχνικά και οικονομικά εφικτοί και συμβαδίζουν με την τεχνική πρόοδο,

               ΕΠΙΘΥΜΩΝΤΑΣ να εφαρμόζουν αυτούς τους κανονισμούς του ΟΗΕ οποτεδήποτε είναι δυνατό στις χώρες ή στις περιφέρειές τους,

               ΕΠΙΘΥΜΩΝΤΑΣ να διευκολύνουν την αποδοχή οχημάτων, εξοπλισμού και εξαρτημάτων στις χώρες τους, εφόσον έχουν εγκριθεί σύμφωνα με τους κανονισμούς του ΟΗΕ από τις αρχές έγκρισης άλλου συμβαλλόμενου μέρους,

               ΕΠΙΘΥΜΩΝΤΑΣ να καθιερώσουν σύστημα διεθνούς έγκρισης τύπου ολόκληρου οχήματος (IWVTA) στο πλαίσιο της συμφωνίας ώστε να αυξηθούν τα πλεονεκτήματα των επιμέρους κανονισμών του ΟΗΕ που επισυνάπτονται στη συμφωνία και, ως εκ τούτου, να δημιουργηθούν ευκαιρίες για την απλούστευση της εφαρμογής τους από τα συμβαλλόμενα μέρη και την ευρύτερη υιοθέτηση της αμοιβαίας αναγνώρισης εγκρίσεων τύπου ολόκληρου οχήματος, και

               ΕΠΙΘΥΜΩΝΤΑΣ να αυξήσουν τον αριθμό των συμβαλλόμενων μερών της συμφωνίας μέσω της βελτίωσης της λειτουργίας και της αξιοπιστίας της και, ως εκ τούτου, να διασφαλίσουν ότι η συμφωνία παραμένει το βασικό διεθνές πλαίσιο για την εναρμόνιση των τεχνικών κανονισμών στον τομέα της αυτοκινητοβιομηχανίας,

               ΣΥΜΦΩΝΗΣΑΝ τα ακόλουθα:

               Άρθρο 1

               1.Τα συμβαλλόμενα μέρη θεσπίζουν, μέσω της διοικητικής επιτροπής που συγκροτείται από όλα τα συμβαλλόμενα μέρη σύμφωνα με τον εσωτερικό κανονισμό που παρατίθεται στο προσάρτημα της παρούσας συμφωνίας και με βάση τα ακόλουθα άρθρα και τις παραγράφους, κανονισμούς του ΟΗΕ για τροχοφόρα οχήματα, εξοπλισμό και εξαρτήματα που δύνανται να τοποθετηθούν και/ή να χρησιμοποιηθούν σε τροχοφόρα οχήματα. Οι προϋποθέσεις για τη χορήγηση εγκρίσεων τύπου και την αμοιβαία αναγνώρισή τους θα συμπεριλαμβάνονται στους κανονισμούς προς χρήση από τα συμβαλλόμενα μέρη που επιλέγουν να εφαρμόσουν τους κανονισμούς μέσω της έγκρισης τύπου.

               Για τους σκοπούς της παρούσας συμφωνίας:

               Ο όρος «τροχοφόρα οχήματα, εξοπλισμός και εξαρτήματα» περιλαμβάνει κάθε τροχοφόρο όχημα, εξοπλισμό και εξάρτημα του οποίου τα χαρακτηριστικά έχουν σχέση με την οδική ασφάλεια, την προστασία του περιβάλλοντος, την εξοικονόμηση ενέργειας και τις επιδόσεις της αντικλεπτικής τεχνολογίας.

               Με τον όρο «έγκριση τύπου δυνάμει κανονισμού του ΟΗΕ» νοείται διοικητική διαδικασία με την οποία οι αρμόδιες αρχές ενός συμβαλλόμενου μέρους δηλώνουν, αφού διενεργήσουν τους απαιτούμενους ελέγχους, ότι ο τύπος οχήματος, εξοπλισμού ή εξαρτήματος που υποβλήθηκε από τον κατασκευαστή συμμορφώνεται με τις απαιτήσεις του αντίστοιχου κανονισμού του ΟΗΕ. Στη συνέχεια, ο κατασκευαστής πιστοποιεί ότι κάθε όχημα, εξοπλισμός ή εξάρτημα που διατίθεται στην αγορά, παρήχθη κατά τέτοιον τρόπο, ώστε να είναι πανομοιότυπο προς το εγκεκριμένο προϊόν.

               Ο όρος «έγκριση τύπου ολόκληρου οχήματος» υποδηλώνει ότι οι εγκρίσεις τύπου που χορηγούνται δυνάμει εφαρμοστέων κανονισμών του ΟΗΕ σε τροχοφόρα οχήματα, εξοπλισμό και εξαρτήματα οχήματος ενοποιούνται σε μια έγκριση ολόκληρου οχήματος σύμφωνα με τις διατάξεις του διοικητικού συστήματος IWVTA.

               Ο όρος «έκδοση κανονισμού του ΟΗΕ» υποδηλώνει ότι ένας κανονισμός του ΟΗΕ, μετά την κατάρτιση και την υιοθέτησή του, μπορεί σε μεταγενέστερο χρόνο να τροποποιηθεί σύμφωνα με τις διαδικασίες που περιγράφονται στην παρούσα συμφωνία, και ιδίως στο άρθρο 12. Τόσο ο κανονισμός του ΟΗΕ που δεν έχει τροποποιηθεί όσο και ο κανονισμός του OHE που περιλαμβάνει τυχόν μεταγενέστερες τροποποιήσεις, θεωρούνται χωριστές εκδόσεις του εν λόγω κανονισμού ΟΗΕ.

               Ο όρος «που εφαρμόζει κανονισμό του ΟΗΕ» υποδηλώνει ότι κανονισμός του ΟΗΕ τίθεται σε ισχύ για ένα συμβαλλόμενο μέρος. Τα συμβαλλόμενα μέρη, όταν θέτουν σε ισχύ κανονισμό του ΟΗΕ, έχουν τη δυνατότητα να διατηρήσουν την εθνική/περιφερειακή νομοθεσία τους. Εάν το επιθυμούν, τα συμβαλλόμενα μέρη δύνανται να αντικαταστήσουν την εθνική/περιφερειακή τους νομοθεσία με τις απαιτήσεις των κανονισμών του ΟΗΕ που εφαρμόζουν, χωρίς ωστόσο η αντικατάσταση αυτή να είναι δεσμευτική βάσει της συμφωνίας. Ωστόσο, τα συμβαλλόμενα μέρη αποδέχονται, ως εναλλακτική των σχετικών διατάξεων της εθνικής/περιφερειακής τους νομοθεσίας, εγκρίσεις τύπου του OHE που χορηγούνται δυνάμει της τελευταίας έκδοσης των κανονισμών του ΟΗΕ που εφαρμόζονται στη χώρα/περιφέρειά τους. Τα δικαιώματα και οι υποχρεώσεις των συμβαλλόμενων μερών που εφαρμόζουν κανονισμό του ΟΗΕ αναλύονται στα διάφορα άρθρα της παρούσας συμφωνίας.

               Για την εφαρμογή των κανονισμών του ΟΗΕ μπορούν να υπάρχουν διάφορες διοικητικές διαδικασίες αντί της έγκρισης τύπου. Η μοναδική εναλλακτική διαδικασία που είναι ευρέως γνωστή και εφαρμόζεται σε ορισμένα κράτη μέλη της Οικονομικής Επιτροπής για την Ευρώπη είναι η αυτοπιστοποίηση, βάσει της οποίας ο κατασκευαστής πιστοποιεί, χωρίς κανένα προκαταρκτικό διοικητικό έλεγχο, ότι κάθε προϊόν που διατίθεται στην αγορά συμμορφώνεται με τον εκάστοτε κανονισμό του ΟΗΕ· οι αρμόδιες διοικητικές αρχές δύνανται να επαληθεύουν με τυχαία δειγματοληψία στην αγορά ότι τα αυτοπιστοποιούμενα προϊόντα πληρούν τις απαιτήσεις του εκάστοτε κανονισμού του ΟΗΕ.

               2.Η διοικητική επιτροπή αποτελείται από όλα τα συμβαλλόμενα μέρη σύμφωνα με τον εσωτερικό κανονισμό που ορίζεται στο προσάρτημα.

               Ο κανονισμός του ΟΗΕ, αφού καταρτιστεί σύμφωνα με τη διαδικασία που ορίζεται στο προσάρτημα, κοινοποιείται από τη διοικητική επιτροπή στον γενικό γραμματέα των Ηνωμένων Εθνών, καλούμενος στο εξής «γενικός γραμματέας». Στη συνέχεια, ο γενικός γραμματέας γνωστοποιεί στα συμβαλλόμενα μέρη τον συγκεκριμένο κανονισμό του ΟΗΕ το συντομότερο δυνατόν.

               Ο κανονισμός του ΟΗΕ θεωρείται ότι έχει γίνει αποδεκτός εκτός εάν, εντός περιόδου έξι μηνών από τη γνωστοποίησή του από τον γενικό γραμματέα, περισσότερα από το ένα πέμπτο των συμβαλλόμενων μερών κατά τον χρόνο της γνωστοποίησης ενημερώσουν τον γενικό γραμματέα ότι διαφωνούν με τον κανονισμό του ΟΗΕ.

               Ο κανονισμός του ΟΗΕ καλύπτει τα εξής:

               α)σχετικά τροχοφόρα οχήματα, εξοπλισμό ή εξαρτήματα·

               β)τεχνικές απαιτήσεις, οι οποίες αφορούν κυρίως τις επιδόσεις, όπου αυτό θεωρείται κατάλληλο και δεν περιορίζει τον σχεδιασμό, λαμβάνουν αντικειμενικά υπόψη τις διαθέσιμες τεχνολογίες, το κόστος και τα οφέλη κατά περίπτωση και μπορούν να περιλαμβάνουν εναλλακτικές επιλογές·

               γ)μεθόδους δοκιμής με τις οποίες αποδεικνύονται οι όποιες απαιτήσεις επιδόσεων·

               δ)προϋποθέσεις για τη χορήγηση έγκρισης τύπου και την αμοιβαία αναγνώρισή της, μεταξύ άλλων διοικητικές διατάξεις, τυχόν σημάνσεις έγκρισης και προϋποθέσεις για τη διασφάλιση της συμμόρφωσης της παραγωγής·

               ε)την(τις) ημερομηνία(-ες) έναρξης ισχύος του κανονισμού του ΟΗΕ, περιλαμβανομένης της ημερομηνίας κατά την οποία τα συμβαλλόμενα μέρη που τον εφαρμόζουν μπορούν να χορηγούν εγκρίσεις δυνάμει του εν λόγω κανονισμού του ΟΗΕ, καθώς και την ημερομηνία μετά την οποία τα συμβαλλόμενα μέρη αποδέχονται εγκρίσεις (εάν είναι διαφορετική)·

               στ)δελτίο πληροφοριών που παρέχεται από τον κατασκευαστή.

               Εάν χρειαστεί, ο κανονισμός του ΟΗΕ μπορεί να περιλαμβάνει αναφορά στα διαπιστευμένα από τις αρμόδιες αρχές εργαστήρια, στα οποία διεξάγονται δοκιμές αποδοχής των τύπων τροχοφόρων οχημάτων, εξοπλισμού ή εξαρτημάτων που υποβάλλονται για έγκριση.

               Πέραν των ανωτέρω κανονισμών του ΟΗΕ, η παρούσα συμφωνία προβλέπει τη θέσπιση κανονισμού του ΟΗΕ για την καθιέρωση συστήματος έγκρισης τύπου ολόκληρου οχήματος. Σε αυτόν τον κανονισμό του ΟΗΕ ορίζονται το πεδίο εφαρμογής, οι διοικητικές διαδικασίες και οι τεχνικές απαιτήσεις που μπορούν να περιλαμβάνουν διαφορετικά επίπεδα αυστηρότητας σε μία έκδοση του εν λόγω κανονισμού του ΟΗΕ.

               Κατά παρέκκλιση των άλλων διατάξεων του άρθρου 1 και του άρθρου 12, συμβαλλόμενο μέρος που εφαρμόζει τον κανονισμό του ΟΗΕ σχετικά με το σύστημα IWVTA είναι υποχρεωμένο να αποδέχεται εκείνες τις εγκρίσεις τύπου που χορηγούνται βάσει του υψηλότερου επιπέδου αυστηρότητας της τελευταίας έκδοσης του εν λόγω κανονισμού του ΟΗΕ.

               Η παρούσα συμφωνία περιλαμβάνει επίσης πίνακες διοικητικών και διαδικαστικών διατάξεων τα οποία ισχύουν για όλους τους κανονισμούς του ΟΗΕ που επισυνάπτονται στην παρούσα συμφωνία και για όλα τα συμβαλλόμενα μέρη που εφαρμόζουν έναν ή περισσότερους κανονισμούς του ΟΗΕ.

               3.Μετά την υιοθέτηση του κανονισμού του ΟΗΕ, ο γενικός γραμματέας ενημερώνει σχετικά το συντομότερο δυνατό όλα τα συμβαλλόμενα μέρη, προσδιορίζοντας τα συμβαλλόμενα μέρη που έχουν εκφράσει αντιρρήσεις ή που έχουν κοινοποιήσει τη συμφωνία τους αλλά έχουν την πρόθεση να μην αρχίσουν την εφαρμογή του κανονισμού του ΟΗΕ την ημερομηνία έναρξης ισχύος, και για τα οποία ο κανονισμός του ΟΗΕ δεν τίθεται σε ισχύ.

               4.Ο κανονισμός του ΟΗΕ που έχει υιοθετηθεί τίθεται σε ισχύ την(τις) ημερομηνία(-ες) που καθορίζεται(-ονται) σε αυτόν ως κανονισμός του ΟΗΕ που επισυνάπτεται στην παρούσα συμφωνία, για όλα τα συμβαλλόμενα μέρη που δεν γνωστοποίησαν τη διαφωνία τους ή την πρόθεσή τους να μην τον εφαρμόσουν την ημερομηνία αυτή.

               5.Κάθε νέο συμβαλλόμενο μέρος, όταν καταθέτει την πράξη προσχώρησης στη συμφωνία, μπορεί να δηλώσει ότι δεν θα εφαρμόσει ορισμένους κανονισμούς του ΟΗΕ που επισυνάπτονται τη στιγμή εκείνη στην παρούσα συμφωνία ή ότι δεν θα εφαρμόσει κανέναν από αυτούς τους κανονισμούς. Εάν, τη δεδομένη χρονική στιγμή, η διαδικασία που προβλέπεται στις παραγράφους 2, 3 και 4 του παρόντος άρθρου βρίσκεται σε εξέλιξη ως προς ένα σχέδιο κανονισμού του ΟΗΕ ή έναν κανονισμό του ΟΗΕ που έχει υιοθετηθεί, ο γενικός γραμματέας γνωστοποιεί αυτό το σχέδιο κανονισμού ή τον κανονισμό του ΟΗΕ που έχει υιοθετηθεί στο νέο συμβαλλόμενο μέρος και το σχέδιο κανονισμού ή ο κανονισμός που έχει υιοθετηθεί τίθεται σε ισχύ ως κανονισμός του ΟΗΕ για το νέο συμβαλλόμενο μέρος, εκτός εάν το εν λόγω συμβαλλόμενο μέρος γνωστοποιήσει τη διαφωνία του με τον κανονισμό του ΟΗΕ που έχει υιοθετηθεί εντός περιόδου έξι μηνών από την κατάθεση της πράξης προσχώρησης. Ο γενικός γραμματέας γνωστοποιεί σε όλα τα συμβαλλόμενα μέρη την ημερομηνία έναρξης ισχύος του εν λόγω κανονισμού του ΟΗΕ. Ο γενικός γραμματέας κοινοποιεί επίσης σε όλα τα συμβαλλόμενα μέρη όλες τις δηλώσεις περί μη εφαρμογής ορισμένων κανονισμών του ΟΗΕ στις οποίες έχει ενδεχομένως προβεί οποιοδήποτε συμβαλλόμενο μέρος, σύμφωνα με τους όρους της παρούσας παραγράφου.

               6.Οποιοδήποτε συμβαλλόμενο μέρος εφαρμόζει κανονισμό του ΟΗΕ δύναται ανά πάσα στιγμή, με προειδοποίηση ενός έτους, να γνωστοποιήσει στον γενικό γραμματέα την πρόθεσή του να διακόψει την εφαρμογή του εν λόγω κανονισμού του ΟΗΕ. Η γνωστοποίηση αυτή κοινοποιείται από τον γενικό γραμματέα στα άλλα συμβαλλόμενα μέρη.

               Εγκρίσεις που έχουν ήδη χορηγηθεί δυνάμει του εν λόγω κανονισμού του ΟΗΕ από το εν λόγω συμβαλλόμενο μέρος εξακολουθούν να ισχύουν, εκτός εάν ανακληθούν σύμφωνα με τις διατάξεις του άρθρου 4.

               Εάν ένα συμβαλλόμενο μέρος παύσει να χορηγεί εγκρίσεις βάσει ενός κανονισμού του ΟΗΕ:

               α)διατηρεί επαρκή επίβλεψη της συμμόρφωσης της παραγωγής προϊόντων για τα οποία είχε χορηγήσει στο παρελθόν έγκριση τύπου·

               β)λαμβάνει τα απαραίτητα μέτρα που ορίζονται στο άρθρο 4 εάν ειδοποιηθεί από συμβαλλόμενο μέρος που συνεχίζει να εφαρμόζει τον κανονισμό του ΟΗΕ για περιπτώσεις μη συμμόρφωσης·

               γ)συνεχίζει να γνωστοποιεί στα άλλα συμβαλλόμενα μέρη την ανάκληση εγκρίσεων, όπως ορίζεται στο άρθρο 5·

               δ)συνεχίζει να χορηγεί επεκτάσεις σε ισχύουσες εγκρίσεις.

               7.Οποιοδήποτε συμβαλλόμενο μέρος δεν εφαρμόζει έναν κανονισμό του ΟΗΕ δύναται, ανά πάσα στιγμή, να γνωστοποιήσει στον γενικό γραμματέα ότι προτίθεται στο εξής να τον εφαρμόσει· ως αποτέλεσμα, ο κανονισμός του ΟΗΕ τίθεται σε ισχύ για το μέρος αυτό εξήντα ημέρες ύστερα από την εν λόγω γνωστοποίηση. Ο γενικός γραμματέας ενημερώνει όλα τα συμβαλλόμενα μέρη για κάθε έναρξη ισχύος κανονισμών του ΟΗΕ από νέο συμβαλλόμενο μέρος, η οποία πραγματοποιείται σύμφωνα με τους όρους της παρούσας παραγράφου.

               8.Τα συμβαλλόμενα μέρη για τα οποία ισχύει ένας κανονισμός του ΟΗΕ καλούνται στο εξής «τα συμβαλλόμενα μέρη που εφαρμόζουν κανονισμό του ΟΗΕ».

               Άρθρο 2

               1.Κάθε συμβαλλόμενο μέρος που εφαρμόζει κανονισμούς του ΟΗΕ κυρίως μέσω της έγκρισης τύπου χορηγεί τις εγκρίσεις τύπου και τις σημάνσεις έγκρισης οι οποίες περιγράφονται σε οποιονδήποτε κανονισμό του ΟΗΕ για τους τύπους τροχοφόρων οχημάτων, εξοπλισμού ή εξαρτημάτων που καλύπτονται από τον κανονισμό του ΟΗΕ, εφόσον διαθέτει την τεχνική αρμοδιότητα και θεωρεί ικανοποιητικές τις μεθόδους για την εξασφάλιση της συμμόρφωσης του προϊόντος με τον εγκεκριμένο τύπο. Κάθε συμβαλλόμενο μέρος το οποίο χορηγεί έγκριση τύπου λαμβάνει τα αναγκαία μέτρα, όπως ορίζονται στο παράρτημα 1 που επισυνάπτεται στην παρούσα συμφωνία, για να εξακριβώσει ότι υπάρχουν κατάλληλες μέθοδοι που διασφαλίζουν ότι τα τροχοφόρα οχήματα, ο εξοπλισμός και τα εξαρτήματα κατασκευάζονται σύμφωνα με τον εγκεκριμένο τύπο.

               2.Κάθε συμβαλλόμενο μέρος το οποίο εκδίδει εγκρίσεις τύπου δυνάμει κανονισμού του ΟΗΕ υποδεικνύει την αρχή που χορηγεί εγκρίσεις για τον συγκεκριμένο κανονισμό του ΟΗΕ. Η αρχή έγκρισης είναι αρμόδια για όλες τις πτυχές έγκρισης τύπου δυνάμει του εν λόγω κανονισμού του ΟΗΕ. Η εν λόγω αρχή έγκρισης δύναται να ορίσει τεχνικές υπηρεσίες οι οποίες θα διενεργούν για λογαριασμό της τις δοκιμές και επιθεωρήσεις που είναι απαραίτητες για τους απαιτούμενους ελέγχους βάσει της παραγράφου 1 του παρόντος άρθρου. Τα συμβαλλόμενα μέρη διασφαλίζουν ότι οι τεχνικές υπηρεσίες αξιολογούνται, ορίζονται και κοινοποιούνται σύμφωνα με τις απαιτήσεις που προβλέπονται στο παράρτημα 2 της παρούσας συμφωνίας.

               3.Οι εγκρίσεις τύπου, οι σημάνσεις έγκρισης και τα αναγνωριστικά για τους τύπους τροχοφόρων οχημάτων, εξοπλισμού και εξαρτημάτων προσδιορίζονται στον κανονισμό του ΟΗΕ και χορηγούνται σύμφωνα με τις διαδικασίες των πινάκων 3 έως 5 που επισυνάπτονται στην παρούσα συμφωνία.

               4.Κάθε συμβαλλόμενο μέρος το οποίο εφαρμόζει κανονισμό του ΟΗΕ αρνείται να χορηγήσει τις εγκρίσεις τύπου και τις σημάνσεις έγκρισης που καλύπτονται από τον κανονισμό του ΟΗΕ εάν δεν συντρέχουν οι ανωτέρω προϋποθέσεις.

               Άρθρο 3

               1.Τα τροχοφόρα οχήματα, ο εξοπλισμός ή τα εξαρτήματα για τα οποία έχουν εκδοθεί εγκρίσεις τύπου από συμβαλλόμενο μέρος σύμφωνα με το άρθρο 2 της παρούσας συμφωνίας θεωρείται ότι συμμορφώνονται με τις σχετικές διατάξεις της εθνικής νομοθεσίας όλων των συμβαλλόμενων μερών που εφαρμόζουν τον εν λόγω κανονισμό του ΟΗΕ.

               2.Τα συμβαλλόμενα μέρη που εφαρμόζουν κανονισμούς του ΟΗΕ αποδέχονται, στη βάση της αμοιβαίας αναγνώρισης, τη διάθεση στις αγορές τους, και με την επιφύλαξη των άρθρων 1, 8 και 12 καθώς και οποιωνδήποτε άλλων ειδικών διατάξεων των εν λόγω κανονισμών του ΟΗΕ, εγκρίσεις τύπου που χορηγούνται δυνάμει αυτών των κανονισμών του ΟΗΕ, χωρίς να απαιτείται οποιαδήποτε περαιτέρω δοκιμή, τεκμηρίωση, πιστοποίηση ή σήμανση σχετικά με αυτές τις εγκρίσεις τύπου.

               Άρθρο 4

               1.Εάν ένα συμβαλλόμενο μέρος που εφαρμόζει κανονισμό του ΟΗΕ διαπιστώσει ότι ορισμένα οχήματα, εξοπλισμός ή εξαρτήματα που φέρουν σημάνσεις εγκρίσεων οι οποίες εκδόθηκαν σύμφωνα με τον εν λόγω κανονισμό του ΟΗΕ από ένα από τα συμβαλλόμενα μέρη, δεν συμμορφώνονται με τους εγκεκριμένους τύπους ή τις απαιτήσεις του εν λόγω κανονισμού του ΟΗΕ, ειδοποιούν την αρμόδια αρχή του συμβαλλόμενου μέρους που χορήγησε την έγκριση.

               Το συμβαλλόμενο μέρος που χορήγησε την έγκριση λαμβάνει τα αναγκαία μέτρα για να διασφαλίσει την αποκατάσταση της συμμόρφωσης.

               2.Εάν η περίπτωση μη συμμόρφωσης οφείλεται σε μη συμμόρφωση με τις τεχνικές απαιτήσεις που ορίζονται σε κανονισμό του ΟΗΕ, όπως αναφέρεται στο άρθρο 1 παράγραφος 2 στοιχείο β), το συμβαλλόμενο μέρος που χορήγησε την έγκριση ενημερώνει αμέσως όλα τα άλλα συμβαλλόμενα μέρη για την κατάσταση αυτή και παρέχει τακτική πληροφόρηση στα συμβαλλόμενα μέρη σχετικά με τα μέτρα που λαμβάνει, στα οποία μπορεί να περιλαμβάνεται, εφόσον χρειαστεί, και η ανάκληση της έγκρισης.

               Αφού εξετάσουν τον δυνητικό αντίκτυπο στην ασφάλεια του οχήματος, στην προστασία του περιβάλλοντος, στην εξοικονόμηση ενέργειας ή στην επίδοση της αντικλεπτικής τεχνολογίας, τα συμβαλλόμενα μέρη μπορούν να απαγορεύσουν την πώληση και τη χρήση των εν λόγω τροχοφόρων οχημάτων, του εν λόγω εξοπλισμού ή των εν λόγω εξαρτημάτων στην επικράτειά τους μέχρι την αποκατάσταση της συμμόρφωσης. Στην περίπτωση αυτή, τα εν λόγω συμβαλλόμενα μέρη ενημερώνουν τη γραμματεία της διοικητικής επιτροπής για τα μέτρα που λαμβάνουν. Για την επίλυση διαφορών μεταξύ των συμβαλλόμενων μερών, ισχύει η διαδικασία που προβλέπεται στο άρθρο 10 παράγραφος 4.

               3.Κατά παρέκκλιση των διατάξεων της παραγράφου 1 του παρόντος άρθρου, εάν η συμμόρφωση μη συμμορφούμενου προϊόντος, όπως αναφέρεται στην παράγραφο 2 του παρόντος άρθρου, δεν εξασφαλιστεί εντός περιόδου τριών μηνών, το συμβαλλόμενο μέρος που είναι αρμόδιο για την έγκριση ανακαλεί προσωρινά ή μόνιμα την έγκριση. Σε εξαιρετικές περιστάσεις, η περίοδος αυτή μπορεί να παραταθεί για περίοδο που δεν υπερβαίνει τους τρεις μήνες, εκτός εάν ένα ή περισσότερα συμβαλλόμενα μέρη που εφαρμόζουν τον σχετικό κανονισμό του ΟΗΕ προβάλουν αντιρρήσεις. Σε περίπτωση παράτασης της περιόδου, το συμβαλλόμενο μέρος που χορήγησε την έγκριση κοινοποιεί εντός της αρχικής τρίμηνης περιόδου σε όλα τα συμβαλλόμενα μέρη που εφαρμόζουν τον αντίστοιχο κανονισμό του ΟΗΕ την πρόθεσή του να παρατείνει την περίοδο εντός της οποίας πρέπει να αποκατασταθεί η συμμόρφωση και αιτιολογεί τη συγκεκριμένη παράταση.

               4.Όταν η περίπτωση μη συμμόρφωσης οφείλεται σε μη συμμόρφωση με τις διοικητικές διατάξεις, τις σημάνσεις έγκρισης, τους όρους συμμόρφωσης της παραγωγής ή το δελτίο πληροφοριών που προσδιορίζεται σε κανονισμό του ΟΗΕ, όπως αναφέρεται στο άρθρο 1 παράγραφος 2 στοιχείο δ) και στο άρθρο 1 παράγραφος 2 στοιχείο στ), το συμβαλλόμενο μέρος που χορήγησε την έγκριση ανακαλεί προσωρινά ή μόνιμα την έγκριση, εάν η συμμόρφωση δεν αποκατασταθεί εντός περιόδου έξι μηνών.

               5.Οι παράγραφοι 1 έως 4 του παρόντος άρθρου ισχύουν επίσης και στην περίπτωση που το ίδιο το συμβαλλόμενο μέρος που είναι αρμόδιο για τη χορήγηση της έγκρισης διαπιστώσει ότι ορισμένα τροχοφόρα οχήματα, εξοπλισμοί ή εξαρτήματα που φέρουν σημάνσεις έγκρισης δεν συμμορφώνονται με τους εγκριθέντες τύπους ή τις απαιτήσεις ενός κανονισμού του ΟΗΕ.

               Άρθρο 5

               1.Οι αρχές έγκρισης κάθε συμβαλλόμενου μέρους που εφαρμόζει κανονισμούς του ΟΗΕ αποστέλλουν, κατόπιν αιτήματος των άλλων συμβαλλόμενων μερών, κατάλογο των τροχοφόρων οχημάτων, του εξοπλισμού ή των εξαρτημάτων των οποίων η έγκριση έχει απορριφθεί ή ανακληθεί.

               2.Επιπλέον, κατόπιν λήψης αιτήματος από άλλο συμβαλλόμενο μέρος που εφαρμόζει κανονισμό του ΟΗΕ, η αρμόδια αρχή διαβιβάζει, σύμφωνα με τις διατάξεις του παραρτήματος 5 που επισυνάπτεται στην παρούσα συμφωνία, στο εν λόγω συμβαλλόμενο μέρος αντίγραφο όλων των σχετικών πληροφοριών στις οποίες βασίστηκε η αρμόδια αρχή για να αποφασίσει τη χορήγηση, τη μη χορήγηση ή την ανάκληση έγκρισης τροχοφόρου οχήματος, εξοπλισμού ή εξαρτήματος δυνάμει του εν λόγω κανονισμού του ΟΗΕ.

               3.Το έντυπο αντίγραφο μπορεί να αντικατασταθεί με ηλεκτρονικό αρχείο σύμφωνα με το παράρτημα 5 που επισυνάπτεται στην παρούσα συμφωνία.

               Άρθρο 6

               1.Τα κράτη μέλη της Οικονομικής Επιτροπής για την Ευρώπη, χώρες που έγιναν δεκτές στην επιτροπή με συμβουλευτική ιδιότητα, σύμφωνα με την παράγραφο 8 των όρων δικαιοδοσίας της επιτροπής και περιφερειακοί οργανισμοί οικονομικής ολοκλήρωσης που δημιουργήθηκαν από κράτη μέλη της Οικονομικής Επιτροπής για την Ευρώπη, στους οποίους τα κράτη μέλη έχουν μεταβιβάσει αρμοδιότητες σε τομείς που καλύπτονται από την παρούσα συμφωνία, περιλαμβανομένης της αρμοδιότητας να λαμβάνουν δεσμευτικές αποφάσεις για τα κράτη μέλη τους, δύνανται να καταστούν συμβαλλόμενα μέρη της παρούσας συμφωνίας.

               Όσον αφορά τον προσδιορισμό του αριθμού των ψήφων που αναφέρονται στο άρθρο 1 παράγραφος 2 και στο άρθρο 12 παράγραφος 2, η ψήφος των περιφερειακών οργανισμών οικονομικής ολοκλήρωσης ισοδυναμεί με το άθροισμα των ψήφων των κρατών μελών τους που είναι μέλη της Οικονομικής Επιτροπής για την Ευρώπη.

               2.Τα κράτη μέλη των Ηνωμένων Εθνών έχουν τη δυνατότητα να συμμετέχουν σε ορισμένες δραστηριότητες της Οικονομικής Επιτροπής για την Ευρώπη σύμφωνα με την παράγραφο 11 των όρων δικαιοδοσίας της επιτροπής και οι περιφερειακοί οργανισμοί οικονομικής ολοκλήρωσης των εν λόγω χωρών στους οποίους τα οικεία κράτη μέλη έχουν μεταβιβάσει αρμοδιότητες στους τομείς που καλύπτονται από την παρούσα συμφωνία, περιλαμβανομένης της αρμοδιότητας να λαμβάνουν αποφάσεις δεσμευτικές για τα κράτη μέλη τους, δύνανται να καταστούν συμβαλλόμενα μέρη της παρούσας συμφωνίας.

               Όσον αφορά τον προσδιορισμό του αριθμού των ψήφων που αναφέρονται στο άρθρο 1 παράγραφος 2 και στο άρθρο 12 παράγραφος 2, η ψήφος των περιφερειακών οργανισμών οικονομικής ολοκλήρωσης ισοδυναμεί με το άθροισμα των ψήφων των κρατών μελών τους που είναι μέλη της Οικονομικής Επιτροπής για την Ευρώπη.

               3.Η προσχώρηση στην παρούσα συμφωνία νέων συμβαλλόμενων μερών που δεν είναι συμβαλλόμενα μέρη στη συμφωνία του 1958, πραγματοποιείται με την κατάθεση πράξης στον γενικό γραμματέα, αφού τεθεί σε ισχύ η παρούσα συμφωνία.

               Άρθρο 7

               1.Η παρούσα συμφωνία θεωρείται ότι τίθεται σε ισχύ εννέα μήνες μετά την ημερομηνία της διαβίβασής της στα συμβαλλόμενα μέρη της συμφωνίας του 1958 από τον γενικό γραμματέα.

               2.Η παρούσα συμφωνία θεωρείται ότι δεν έχει τεθεί σε ισχύ, εάν εντός περιόδου έξι μηνών μετά τη διαβίβασή της από τον γενικό γραμματέα στα συμβαλλόμενα μέρη στη συμφωνία του 1958 διατυπωθεί οποιαδήποτε αντίρρηση από τα εν λόγω συμβαλλόμενα μέρη.

               3.Για οποιοδήποτε νέο συμβαλλόμενο μέρος που προσχωρεί στην παρούσα συμφωνία, η παρούσα συμφωνία τίθεται σε ισχύ την εξηκοστή ημέρα μετά την κατάθεση της πράξης προσχώρησης.

               Άρθρο 8

               1.Οποιοδήποτε συμβαλλόμενο μέρος δύναται να καταγγείλει την παρούσα συμφωνία γνωστοποιώντας την απόφαση αυτή στον γενικό γραμματέα.

               2.Η καταγγελία αρχίζει να ισχύει δώδεκα μήνες μετά την ημερομηνία παραλαβής της σχετικής γνωστοποίησης από τον γενικό γραμματέα.

               3.Τυχόν εγκρίσεις τύπου που έχουν χορηγηθεί από το συμβαλλόμενο μέρος παραμένουν σε ισχύ για περίοδο δώδεκα μηνών μετά την έναρξη ισχύος της καταγγελίας σύμφωνα με το άρθρο 8 παράγραφος 2.

               Άρθρο 9

               1.Κάθε συμβαλλόμενο μέρος, όπως ορίζεται στο άρθρο 6 της παρούσας συμφωνίας, δύναται κατά την προσχώρησή του ή και σε οποιαδήποτε μεταγενέστερη χρονική στιγμή, να δηλώσει με γνωστοποίηση προς τον γενικό γραμματέα ότι η παρούσα συμφωνία επεκτείνεται σε όλες ή ορισμένες από τις επικράτειες για τις διεθνείς σχέσεις των οποίων είναι αρμόδιο το ίδιο. Η συμφωνία επεκτείνεται στην επικράτεια ή στις επικράτειες που κατονομάζονται στη γνωστοποίηση, από την εξηκοστή ημέρα μετά την παραλαβή της από τον γενικό γραμματέα.

               2.Οποιοδήποτε συμβαλλόμενο μέρος, όπως ορίζεται στο άρθρο 6 της παρούσας συμφωνίας, το οποίο έχει προβεί σε δήλωση σύμφωνα με την παράγραφο 1 του παρόντος άρθρου για την επέκταση της παρούσας συμφωνίας σε οποιαδήποτε επικράτεια για τις διεθνείς σχέσεις της οποίας έχει το ίδιο την αρμοδιότητα, μπορεί να καταγγείλει τη συμφωνία χωριστά για τη συγκεκριμένη επικράτεια, σύμφωνα με τις διατάξεις του άρθρου 8.

               Άρθρο 10

               1.Τυχόν διαφορά μεταξύ δύο ή περισσότερων συμβαλλόμενων μερών αναφορικά με την ερμηνεία ή εφαρμογή της παρούσας συμφωνίας διευθετείται στο μέτρο του δυνατού με μεταξύ τους διαπραγμάτευση.

               2.Οποιαδήποτε διαφορά δεν διευθετηθεί με διαπραγμάτευση υποβάλλεται σε διαιτησία, εάν υποβάλει σχετικό αίτημα ένα από τα διαφωνούντα συμβαλλόμενα μέρη, και παραπέμπεται στη συνέχεια σε έναν ή περισσότερους διαιτητές, οι οποίοι επιλέγονται με συμφωνία μεταξύ των διαφωνούντων μερών. Εάν εντός τριών μηνών από την ημερομηνία κατά την οποία υποβλήθηκε το αίτημα για διαιτησία, τα διαφωνούντα μέρη αδυνατούν να συμφωνήσουν στην επιλογή διαιτητή ή διαιτητών, οποιοδήποτε από αυτά τα μέρη έχει το δικαίωμα να ζητήσει από τον γενικό γραμματέα να ορίσει έναν μόνο διαιτητή στον οποίο παραπέμπεται η διαφωνία για να εκδοθεί απόφαση.

               3.Η απόφαση του διαιτητή ή των διαιτητών που ορίζονται σύμφωνα με την παράγραφο 2 του παρόντος άρθρου είναι δεσμευτική για τα διαφωνούντα συμβαλλόμενα μέρη.

               4.Οποιαδήποτε διαφωνία μεταξύ δύο ή περισσότερων συμβαλλόμενων μερών σχετικά με την ερμηνεία ή την εφαρμογή των κανονισμών του ΟΗΕ που επισυνάπτονται στην παρούσα συμφωνία διευθετείται με διαπραγματεύσεις σύμφωνα με τη διαδικασία που προβλέπεται στο παράρτημα 6 το οποίο επισυνάπτεται στην παρούσα συμφωνία.

               Άρθρο 11

               1.Κάθε συμβαλλόμενο μέρος δύναται, κατά τον χρόνο προσχώρησής του στην παρούσα συμφωνία, να δηλώσει ότι δεν θεωρεί δεσμευτικές για το ίδιο τις παραγράφους 1 έως 3 του άρθρου 10 της συμφωνίας. Τα άλλα συμβαλλόμενα μέρη δεν δεσμεύονται από τις παραγράφους 1 έως 3 του άρθρου 10 έναντι οποιουδήποτε συμβαλλόμενου μέρους έχει εκφράσει ανάλογη επιφύλαξη.

               2.Κάθε συμβαλλόμενο μέρος που έχει εκφράσει επιφύλαξη σύμφωνα με την παράγραφο 1 του παρόντος άρθρου μπορεί ανά πάσα στιγμή να αποσύρει την επιφύλαξη αυτή ενημερώνοντας σχετικά τον γενικό γραμματέα.

               3.Δεν επιτρέπεται η διατύπωση καμίας άλλης επιφύλαξης σχετικά με την παρούσα συμφωνία, το προσάρτημά της, τα παραρτήματα και τους κανονισμούς του ΟΗΕ που επισυνάπτονται σε αυτήν· ωστόσο κάθε συμβαλλόμενο μέρος δύναται, σύμφωνα με τους όρους του άρθρου 1 παράγραφος 5, να δηλώσει ότι δεν προτίθεται να εφαρμόσει ορισμένους από τους κανονισμούς του ΟΗΕ ή ότι δεν προτίθεται να εφαρμόσει κανέναν κανονισμό του ΟΗΕ.

               Άρθρο 12

               Οι κανονισμοί του ΟΗΕ που επισυνάπτονται στην παρούσα συμφωνία μπορούν να τροποποιηθούν σύμφωνα με την ακόλουθη διαδικασία:

               1.Οι τροποποιήσεις κανονισμών του ΟΗΕ καταρτίζονται από τη διοικητική επιτροπή, όπως περιγράφεται στο άρθρο 1 παράγραφος 2 και σύμφωνα με τη διαδικασία που υποδεικνύεται στο προσάρτημα.

               Οι τροποποιήσεις των κανονισμών του ΟΗΕ, αφού καταρτιστούν, κοινοποιούνται από τη διοικητική επιτροπή στον εκτελεστικό γενικό γραμματέα της Οικονομικής Επιτροπής των Ηνωμένων Εθνών για την Ευρώπη. Στη συνέχεια, ο εκτελεστικός γραμματέας της Οικονομικής Επιτροπής των Ηνωμένων Εθνών για την Ευρώπη γνωστοποιεί τη συγκεκριμένη τροποποίηση στα συμβαλλόμενα μέρη που εφαρμόζουν τον κανονισμό του ΟΗΕ και στον γενικό γραμματέα.

               2.Οι τροποποιήσεις των κανονισμών του ΟΗΕ θεωρείται ότι έχουν γίνει αποδεκτές εκτός εάν, εντός περιόδου έξι μηνών από τη γνωστοποίησή τους από τον εκτελεστικό γενικό γραμματέα της Οικονομικής Επιτροπής των Ηνωμένων Εθνών για την Ευρώπη, περισσότερα από το ένα πέμπτο των συμβαλλόμενων μερών που εφαρμόζουν τον κανονισμό κατά τον χρόνο της γνωστοποίησης ενημερώσουν τον γενικό γραμματέα ότι διαφωνούν με την τροποποίηση. Αφού υιοθετηθεί η τροποποίηση ενός κανονισμού του ΟΗΕ, ο γενικός γραμματέας κηρύσσει το συντομότερο δυνατό την τροποποίηση υιοθετηθείσα και δεσμευτική για τα συμβαλλόμενα μέρη που εφαρμόζουν τον κανονισμό του ΟΗΕ.

               3.Οι τροποποιήσεις κανονισμών του ΟΗΕ μπορεί να περιλαμβάνουν μεταβατικές διατάξεις σχετικά με την έναρξη ισχύος του τροποποιημένου κανονισμού του ΟΗΕ, την ημερομηνία μέχρι την οποία τα συμβαλλόμενα μέρη αποδέχονται εγκρίσεις δυνάμει της προηγούμενης έκδοσης του κανονισμού του ΟΗΕ και την ημερομηνία μετά την οποία τα συμβαλλόμενα μέρη δεν είναι υποχρεωμένα να αποδέχονται εγκρίσεις τύπου που έχουν χορηγηθεί δυνάμει της προηγούμενης έκδοσης του τροποποιημένου κανονισμού του ΟΗΕ.

               4.Παρά το γεγονός ότι οι μεταβατικές διατάξεις οποιασδήποτε έκδοσης κανονισμών του ΟΗΕ ενδέχεται να ορίζουν διαφορετικά, τα συμβαλλόμενα μέρη της παρούσας συμφωνίας που εφαρμόζουν κανονισμούς του ΟΗΕ δύνανται, εφόσον τηρούνται οι διατάξεις του άρθρου 2, να χορηγούν εγκρίσεις τύπου δυνάμει προγενέστερων εκδόσεων των κανονισμών του ΟΗΕ. Ωστόσο, με την επιφύλαξη της παραγράφου 3 του παρόντος άρθρου, τα συμβαλλόμενα μέρη που εφαρμόζουν κανονισμό του ΟΗΕ δεν είναι υποχρεωμένα να αποδέχονται εγκρίσεις τύπου που έχουν χορηγηθεί δυνάμει προγενέστερων εκδόσεων.

               5.Όλα τα συμβαλλόμενα μέρη που εφαρμόζουν κανονισμό του ΟΗΕ, με την εξαίρεση των συμβαλλόμενων μερών που έχουν γνωστοποιήσει στον γενικό γραμματέα την πρόθεσή τους να διακόψουν την εφαρμογή του κανονισμού του ΟΗΕ, αποδέχονται εγκρίσεις που έχουν χορηγηθεί δυνάμει της τελευταίας έκδοσης του εν λόγω κανονισμού του ΟΗΕ. Συμβαλλόμενο μέρος το οποίο έχει γνωστοποιήσει στον γενικό γραμματέα την πρόθεσή του να διακόψει την εφαρμογή κανονισμού του ΟΗΕ, αποδέχεται, εντός της περιόδου ενός έτους που αναφέρεται στο άρθρο 1 παράγραφος 6, εγκρίσεις οι οποίες χορηγούνται δυνάμει της(των) έκδοσης(-εων) του κανονισμού του ΟΗΕ που ισχύει(-ουν) για το εν λόγω συμβαλλόμενο μέρος τη στιγμή της γνωστοποίησης στον γενικό γραμματέα.

               6.Συμβαλλόμενο μέρος το οποίο εφαρμόζει κανονισμό του ΟΗΕ δύναται να χορηγήσει έγκριση απαλλαγής δυνάμει κανονισμού του ΟΗΕ για μεμονωμένο τύπο τροχοφόρου οχήματος, εξοπλισμού ή εξαρτήματος που βασίζεται σε νέα τεχνολογία, όταν αυτή η νέα τεχνολογία δεν καλύπτεται από τον υφιστάμενο κανονισμό του ΟΗΕ και είναι ασύμβατη με μία ή περισσότερες απαιτήσεις αυτού του κανονισμού του ΟΗΕ. Στην περίπτωση αυτή, εφαρμόζονται οι διαδικασίες του παραρτήματος 7 που επισυνάπτεται στην παρούσα συμφωνία.

               7.Εάν ένα νέο συμβαλλόμενο μέρος προσχωρήσει στην παρούσα συμφωνία στο διάστημα που μεσολαβεί μεταξύ της γνωστοποίησης της τροποποίησης του κανονισμού του ΟΗΕ από τον εκτελεστικό γραμματέα της Οικονομικής Επιτροπής των Ηνωμένων Εθνών για την Ευρώπη και της έναρξης ισχύος της τροποποίησης, ο εν λόγω κανονισμός του ΟΗΕ τίθεται σε ισχύ για αυτό το συμβαλλόμενο μέρος εκτός εάν, εντός περιόδου έξι μηνών από τη γνωστοποίηση της προσχώρησής του από τον γενικό γραμματέα, το εν λόγω συμβαλλόμενο μέρος ενημερώσει τον γενικό γραμματέα ότι διαφωνεί με την τροποποίηση.

               Άρθρο 13

               Το κείμενο αυτής καθαυτής της συμφωνίας και του προσαρτήματός της μπορεί να τροποποιηθεί σύμφωνα με την ακόλουθη διαδικασία:

               1.Οποιοδήποτε συμβαλλόμενο μέρος δύναται να προτείνει μία ή περισσότερες τροποποιήσεις της παρούσας συμφωνίας και του προσαρτήματος της. Το κείμενο οποιασδήποτε προτεινόμενης τροποποίησης της συμφωνίας και του προσαρτήματός της διαβιβάζεται στον γενικό γραμματέα, ο οποίος το διαβιβάζει σε όλα τα συμβαλλόμενα μέρη και ενημερώνει όλες τις άλλες χώρες που αναφέρονται στο άρθρο 6 παράγραφος 1 της παρούσας συμφωνίας.

               2.Κάθε προτεινόμενη τροποποίηση που διαβιβάζεται σύμφωνα με την παράγραφο 1 του παρόντος άρθρου, θεωρείται ότι γίνεται αποδεκτή εάν κανένα συμβαλλόμενο μέρος δεν εκφράσει αντίρρηση μέσα σε περίοδο έξι μηνών από την ημερομηνία διαβίβασης της προτεινόμενης τροποποίησης από τον γενικό γραμματέα.

               3.Ο γενικός γραμματέας ενημερώνει το συντομότερο δυνατό όλα τα συμβαλλόμενα μέρη αν έχει διατυπωθεί αντίρρηση σχετικά με την προτεινόμενη τροποποίηση. Εάν διατυπωθεί αντίρρηση σχετικά με την προτεινόμενη τροποποίηση, η τροποποίηση θεωρείται ότι δεν έχει γίνει αποδεκτή και δεν έχει καμία ισχύ. Εάν δεν διατυπωθεί καμία τέτοια αντίρρηση, η τροποποίηση τίθεται σε ισχύ για όλα τα συμβαλλόμενα μέρη, τρεις μήνες μετά τη λήξη της περιόδου των εννέα μηνών που αναφέρεται στην παράγραφο 2 του παρόντος άρθρου.

               Άρθρο 13α

               1.Οι πίνακες διοικητικών και διαδικαστικών διατάξεων που επισυνάπτονται στην παρούσα συμφωνία μπορούν να τροποποιηθούν σύμφωνα με την ακόλουθη διαδικασία:

               1.1.Οι τροποποιήσεις στους πίνακες διοικητικών και διαδικαστικών διατάξεων καταρτίζονται από τη διοικητική επιτροπή που αναφέρεται στο άρθρο 1 παράγραφος 1 και σύμφωνα με τη διαδικασία που υποδεικνύεται στο άρθρο 7 του προσαρτήματος της παρούσας συμφωνίας.

               1.2.Η τροποποίηση στους πίνακες διοικητικών και διαδικαστικών διατάξεων κοινοποιείται από τη διοικητική επιτροπή στον γενικό γραμματέα. Στη συνέχεια, ο γενικός γραμματέας γνωστοποιεί το ταχύτερο δυνατό τις τροποποιήσεις στα συμβαλλόμενα μέρη που εφαρμόζουν έναν ή περισσότερους κανονισμούς τους ΟΗΕ.

               1.Η τροποποίηση στους πίνακες διοικητικών και διαδικαστικών διατάξεων θεωρείται ότι εκρίνεται εάν, εντός περιόδου έξι μηνών από τη γνωστοποίησή τους από τον γενικό γραμματέα, κανένα συμβαλλόμενο μέρος που εφαρμόζει έναν ή περισσότερους κανονισμούς του ΟΗΕ δεν ενημερώσει τον γενικό γραμματέα ότι διαφωνεί με την τροποποίηση.

               2.Ο γενικός γραμματέας γνωστοποιεί το συντομότερο δυνατό σε όλα τα συμβαλλόμενα μέρη της συμφωνίας που εφαρμόζουν έναν ή περισσότερους κανονισμούς του ΟΗΕ αν έχει διατυπωθεί αντίρρηση επί της προτεινόμενης τροποποίησης. Εάν έχει διατυπωθεί αντίρρηση επί της προτεινόμενης τροποποίησης, η τροποποίηση θεωρείται ότι δεν έχει γίνει αποδεκτή και δεν έχει καμία ισχύ. Εάν δεν εκφραστεί καμία αντίρρηση, η τροποποίηση τίθεται σε ισχύ για όλα τα συμβαλλόμενα μέρη που εφαρμόζουν έναν ή περισσότερους κανονισμούς του ΟΗΕ τρεις μήνες μετά τη λήξη της περιόδου έξι μηνών που αναφέρεται στην παράγραφο 2 του παρόντος άρθρου.

               3.Η προσθήκη νέου παραρτήματος θεωρείται τροποποίηση των πινάκων διοικητικών και διαδικαστικών διατάξεων και, ως εκ τούτου, καταρτίζεται σύμφωνα με την ίδια διαδικασία που προσδιορίζεται στο παρόν άρθρο.

               Άρθρο 14

               1.Σύμφωνα με τις διατάξεις της παρούσας συμφωνίας, ο γενικός γραμματέας γνωστοποιεί στα συμβαλλόμενα μέρη:

               α)προσχωρήσεις σύμφωνα με το άρθρο 6·

               β)τις ημερομηνίες έναρξης ισχύος της παρούσας συμφωνίας σύμφωνα με το άρθρο 7·

               γ)καταγγελίες σύμφωνα με το άρθρο 8·

               δ)γνωστοποιήσεις που παραλαμβάνονται σύμφωνα με το άρθρο 9·

               ε)δηλώσεις και γνωστοποιήσεις που λαμβάνονται σύμφωνα το άρθρο 11 παράγραφοι 1 και 2·

               στ)την έναρξη ισχύος οποιουδήποτε νέου κανονισμού του ΟΗΕ και οποιασδήποτε τροποποίησης ισχύοντος κανονισμού του ΟΗΕ σύμφωνα με το άρθρο 1 παράγραφοι 2, 3, 5 και 7 και το άρθρο 12 παράγραφος 2·

               ζ)την έναρξη ισχύος οποιασδήποτε τροποποίησης επέρχεται στη συμφωνία, σε προσάρτημά της ή στους πίνακες διοικητικών και διαδικαστικών διατάξεων σύμφωνα με το άρθρο 13 παράγραφος 3 ή σύμφωνα με το άρθρο 13α παράγραφος 3 αντίστοιχα·

               η)τη διακοπή εφαρμογής κανονισμών του ΟΗΕ από συμβαλλόμενα μέρη σύμφωνα με το άρθρο 1 παράγραφος 6.

               2.Σύμφωνα με τις διατάξεις της παρούσας συμφωνίας και τους συνημμένους πίνακες διοικητικών και διαδικαστικών διατάξεων, ο εκτελεστικός γραμματέας της Οικονομικής Επιτροπής των Ηνωμένων Εθνών για την Ευρώπη γνωστοποιεί:

               α)στον γενικό γραμματέα και στα συμβαλλόμενα μέρη τη θέσπιση τροποποίησης κανονισμού του ΟΗΕ σύμφωνα με την παράγραφο 2 του άρθρου 12·

               β)στα συμβαλλόμενα μέρη την απόφαση της διοικητικής επιτροπής σχετικά με αιτήματα χορήγησης έγκρισης απαλλαγής και, στη συνέχεια, την έγκριση της απαλλαγής σύμφωνα με την παράγραφο 5 του παραρτήματος 7.

               Άρθρο 15

               1.Εάν κατά την ημερομηνία έναρξης ισχύος των ανωτέρω διατάξεων βρίσκονται σε εξέλιξη οι προβλεπόμενες από το άρθρο 1 παράγραφοι 3 και 4 διαδικασίες της προηγούμενης έκδοσης της συμφωνίας για την υιοθέτηση νέου κανονισμού του ΟΗΕ, ο εν λόγω νέος κανονισμός του ΟΗΕ τίθεται σε ισχύ σύμφωνα με τις διατάξεις της παραγράφου 4 του εν λόγω άρθρου.

               2.Εάν κατά την ημερομηνία έναρξης ισχύος των ανωτέρω διατάξεων βρίσκονται σε εξέλιξη οι διαδικασίες που προβλέπονται στο άρθρο 12 παράγραφος 1 της προηγούμενης έκδοσης της συμφωνίας για την υιοθέτηση τροποποίησης κανονισμού του ΟΗΕ, η εν λόγω τροποποίηση τίθεται σε ισχύ σύμφωνα με τις διατάξεις του εν λόγω άρθρου.

               3.Εάν όλα τα συμβαλλόμενα μέρη στη συμφωνία συμφωνήσουν, οποιοσδήποτε κανονισμός του ΟΗΕ έχει υιοθετηθεί σύμφωνα με τους όρους της προηγούμενης έκδοσης της συμφωνίας μπορεί να αντιμετωπιστεί ως εάν ήταν κανονισμός του ΟΗΕ που είχε υιοθετηθεί σύμφωνα με τους όρους των ανωτέρω διατάξεων.

               Άρθρο 16

               Η παρούσα συμφωνία συντάχθηκε στη Γενεύη σε ένα μόνο αντίγραφο στην αγγλική, γαλλική και ρωσική γλώσσα και όλα τα κείμενα είναι εξίσου αυθεντικά.

               _________

               Προσάρτημα

               Σύνθεση και εσωτερικός κανονισμός της διοικητικής επιτροπής

               Άρθρο 1

               Τα μέλη της διοικητικής επιτροπής αποτελούνται από όλα τα συμβαλλόμενα μέρη στην τροποποιημένη συμφωνία.

               Άρθρο 2

               Ο εκτελεστικός γραμματέας της Οικονομικής Επιτροπής των Ηνωμένων Εθνών για την Ευρώπη παρέχει στην επιτροπή υπηρεσίες γραμματειακής υποστήριξης.

               Άρθρο 3

               Η επιτροπή, στην πρώτη συνεδρίαση κάθε έτους, εκλέγει πρόεδρο και αντιπρόεδρο.

               Άρθρο 4

               Ο γενικός γραμματέας των Ηνωμένων Εθνών συγκαλεί την επιτροπή υπό την αιγίδα της Οικονομικής Επιτροπής για την Ευρώπη όποτε πρέπει να υιοθετηθεί νέος κανονισμός του ΟΗΕ, τροποποίηση κανονισμού του ΟΗΕ, γνωστοποίηση σύμφωνα με τη διαδικασία για την έγκριση απαλλαγής που αφορά νέες τεχνολογίες (προβλέπεται στο παράρτημα 7) ή τροποποίηση των πινάκων διοικητικών και διαδικαστικών διατάξεων.

               Άρθρο 5

               Οι προτεινόμενοι νέοι κανονισμοί του ΟΗΕ τίθενται σε ψηφοφορία. Κάθε χώρα που είναι συμβαλλόμενο μέρος της συμφωνίας διαθέτει από μία ψήφο. Για τη λήψη αποφάσεων απαιτείται απαρτία όχι μικρότερη του μισού των συμβαλλόμενων μερών. Για τον προσδιορισμό της απαρτίας, η ψήφος των περιφερειακών οργανισμών οικονομικής ολοκλήρωσης που είναι συμβαλλόμενα μέρη στη συμφωνία ισοδυναμεί με το άθροισμα των ψήφων των κρατών μελών των οικείων περιφερειακών οργανισμών. Ο εκπρόσωπος περιφερειακού οργανισμού οικονομικής ολοκλήρωσης δύναται να εκφράζει τις ψήφους των κυριάρχων κρατών που είναι μέλη του. Τα νέα σχέδια κανονισμών του ΟΗΕ εγκρίνονται με πλειοψηφία τεσσάρων πέμπτων επί των παρόντων και επί των ψηφισάντων.

               Άρθρο 6

               Οι προτεινόμενες τροποποιήσεις επί των κανονισμών του ΟΗΕ τίθενται σε ψηφοφορία. Κάθε χώρα που είναι συμβαλλόμενο μέρος στη συμφωνία και εφαρμόζει τον κανονισμό του ΟΗΕ διαθέτει από μία ψήφο. Για τη λήψη αποφάσεων απαιτείται απαρτία όχι μικρότερη από το μισό των συμβαλλόμενων μερών που εφαρμόζουν τον κανονισμό του ΟΗΕ. Για τον προσδιορισμό της απαρτίας, η ψήφος των περιφερειακών οργανισμών οικονομικής ολοκλήρωσης που είναι συμβαλλόμενα μέρη στη συμφωνία ισοδυναμεί με το άθροισμα των ψήφων των κρατών μελών των οικείων περιφερειακών οργανισμών. Ο εκπρόσωπος ενός περιφερειακού οργανισμού οικονομικής ολοκλήρωσης δύναται να εκφράζει τις ψήφους των κυρίαρχων κρατών που είναι μέλη του και εφαρμόζουν τον κανονισμό του ΟΗΕ. Τα σχέδια τροποποιήσεων επί των κανονισμών του ΟΗΕ εγκρίνονται με πλειοψηφία τεσσάρων πέμπτων επί των παρόντων και επί των ψηφισάντων.

               Άρθρο 7

               Οι προτεινόμενες τροποποιήσεις των πινάκων διοικητικών και διαδικαστικών διατάξεων που επισυνάπτονται στην παρούσα συμφωνία τίθενται σε ψηφοφορία. Κάθε συμβαλλόμενο μέρος στη συμφωνία που εφαρμόζει έναν ή περισσότερους κανονισμούς του ΟΗΕ διαθέτει από μία ψήφο. Για τη λήψη αποφάσεων απαιτείται απαρτία όχι μικρότερη από το μισό των συμβαλλόμενων μερών στη συμφωνία που εφαρμόζουν έναν ή περισσότερους κανονισμούς του ΟΗΕ. Για τον προσδιορισμό της απαρτίας, η ψήφος των περιφερειακών οργανισμών οικονομικής ολοκλήρωσης που είναι συμβαλλόμενα μέρη στη συμφωνία ισοδυναμεί με το άθροισμα των ψήφων των κρατών μελών των οικείων περιφερειακών οργανισμών. Ο εκπρόσωπος ενός περιφερειακού οργανισμού οικονομικής ολοκλήρωσης δύναται να εκφράζει τις ψήφους των κυρίαρχων κρατών που είναι μέλη του και εφαρμόζουν έναν ή περισσότερους κανονισμούς του ΟΗΕ. Τα σχέδια τροποποιήσεων των πινάκων διοικητικών και διαδικαστικών διατάξεων εγκρίνονται με ομοφωνία των παρόντων και των ψηφισάντων.

               Άρθρο 8

               Το αίτημα που υποβάλλει συμβαλλόμενο μέρος για να λάβει εξουσιοδότηση προκειμένου να χορηγήσει προτεινόμενη έγκριση απαλλαγής που αφορά νέες τεχνολογίες τίθεται σε ψηφοφορία. Κάθε συμβαλλόμενο μέρος που εφαρμόζει τον κανονισμό του ΟΗΕ διαθέτει από μία ψήφο. Για τη λήψη αποφάσεων απαιτείται απαρτία όχι μικρότερη από το μισό των συμβαλλόμενων μερών που εφαρμόζουν τον κανονισμό του ΟΗΕ. Για τον προσδιορισμό της απαρτίας, η ψήφος των περιφερειακών οργανισμών οικονομικής ολοκλήρωσης που είναι συμβαλλόμενα μέρη στη συμφωνία ισοδυναμεί με το άθροισμα των ψήφων των κρατών μελών των οικείων περιφερειακών οργανισμών. Ο εκπρόσωπος ενός περιφερειακού οργανισμού οικονομικής ολοκλήρωσης δύναται να εκφράζει τις ψήφους των κυρίαρχων κρατών που είναι μέλη του και εφαρμόζουν τον κανονισμό του ΟΗΕ. Η εξουσιοδότηση του εν λόγω συμβαλλόμενου μέρους να χορηγήσει έγκριση απαλλαγής εγκρίνεται με πλειοψηφία τεσσάρων πέμπτων επί των παρόντων και επί των ψηφισάντων.

               _________

               Πίνακες διοικητικών και διαδικαστικών διατάξεων

               Οι ακόλουθοι πίνακες διοικητικών και διαδικαστικών διατάξεων επισυνάπτονται στη συμφωνία του 1958
                  2
                και περιλαμβάνουν τις διοικητικές και διαδικαστικές διατάξεις οι οποίες ισχύουν για όλους τους κανονισμούς του ΟΗΕ που επισυνάπτονται στη συμφωνία του 1958:

               Πίνακας 1
                     Διαδικασίες συμμόρφωσης της παραγωγής

               Πίνακας 2
                     Αξιολόγηση, ορισμός και κοινοποίηση τεχνικών υπηρεσιών

               Πίνακας 3
                     Διαδικασίες για τις εγκρίσεις τύπου ΟΗΕ

               Πίνακας 4
                     Αρίθμηση εγκρίσεων τύπου ΟΗΕ

               Πίνακας 5
                     Διαβίβαση εγγράφων έγκρισης

               Πίνακας 6
                     Διαδικασίες για τη διευθέτηση ζητημάτων ερμηνείας σχετικά με την εφαρμογή κανονισμών του ΟΗΕ και για τη χορήγηση εγκρίσεων δυνάμει των εν λόγω κανονισμών του ΟΗΕ.

               Πίνακας 7
                     Διαδικασία για εγκρίσεις απαλλαγής που αφορούν νέες τεχνολογίες

               Πίνακας 8
                     Γενικές προϋποθέσεις για τις μεθόδους εικονικής δοκιμής

               Πίνακας 1

               Διαδικασίες συμμόρφωσης της παραγωγής

               Στόχοι

               Με τη διαδικασία συμμόρφωσης της παραγωγής διασφαλίζεται ότι κάθε τροχοφόρο όχημα, εξοπλισμός ή εξάρτημα παράγεται σύμφωνα με τον εγκεκριμένο τύπο.

               Αναπόσπαστο μέρος των διαδικασιών είναι η αξιολόγηση των συστημάτων διαχείρισης της ποιότητας, αναφερόμενη στο εξής ως «αρχική αξιολόγηση», και η επαλήθευση των ελέγχων που αφορούν το αντικείμενο της έγκρισης και το προϊόν, αναφερόμενοι στο εξής ως «μέθοδοι συμμόρφωσης του προϊόντος».

               1.Αρχική αξιολόγηση

               1.1.Η αρχή έγκρισης ενός συμβαλλόμενου μέρους επαληθεύει πριν από τη χορήγηση έγκρισης τύπου ΟΗΕ την ύπαρξη ικανοποιητικών μεθόδων και διαδικασιών με τις οποίες διασφαλίζεται η άσκηση αποτελεσματικού ελέγχου και η συμμόρφωση των παραγόμενων οχημάτων, εξοπλισμών ή εξαρτημάτων με τον εγκεκριμένο τύπο.

               1.2.Οδηγίες για τη διεξαγωγή αξιολογήσεων περιλαμβάνονται στο διεθνές πρότυπο ISO 19011:2002 Κατευθυντήριες γραμμές για τον έλεγχο συστημάτων διαχείρισης της ποιότητας και/ή συστημάτων περιβαλλοντικής διαχείρισης.

               1.3.Η απαίτηση της παραγράφου 1.1 επαληθεύεται κατά τρόπο που να ικανοποιεί την αρχή που χορηγεί την έγκριση τύπου ΟΗΕ.

               Η αρχή έγκρισης που χορηγεί την έγκριση τύπου ΟΗΕ κρίνει ικανοποιητική την αρχική αξιολόγηση και τις μεθόδους συμμόρφωσης προϊόντος του τμήματος 2 κατωτέρω, λαμβάνοντας υπόψη κατά περίπτωση μία από τις περιγραφόμενες στις παραγράφους 1.3.1 έως 1.3.3 μεθόδους ή συνδυασμό των μεθόδων αυτών, συνολικά ή εν μέρει, κατά περίπτωση.

               1.3.1.Η πραγματική αρχική αξιολόγηση και/ή επαλήθευση των μεθόδων συμμόρφωσης προϊόντος διενεργείται από την αρχή έγκρισης που χορηγεί την έγκριση τύπου ΟΗΕ ή από τεχνική υπηρεσία που ορίζεται για να ενεργεί για λογαριασμό της εν λόγω αρχής έγκρισης.

               1.3.1.1.Σε ό,τι αφορά το εύρος της αρχικής αξιολόγησης που πρέπει να διενεργηθεί, η αρχή έγκρισης μπορεί να λαμβάνει υπόψη διαθέσιμες πληροφορίες σχετικά με:

               α)το πιστοποιητικό του κατασκευαστή που περιγράφεται στην παράγραφο 1.3.3 κατωτέρω, το οποίο δεν είναι το κατάλληλο ή δεν αναγνωρίζεται βάσει της εν λόγω παραγράφου·

               β)εάν η έγκριση τύπου ΟΗΕ αφορά εξοπλισμό ή εξαρτήματα, τις αξιολογήσεις των συστημάτων διαχείρισης ποιότητας που πραγματοποιούνται από κατασκευαστή(-ές) του οχήματος στις εγκαταστάσεις του(των) κατασκευαστή(-ών) του εξοπλισμού ή των εξαρτημάτων, σύμφωνα με μία ή περισσότερες προδιαγραφές του κλάδου παραγωγής που πληρούν τις απαιτήσεις του διεθνούς προτύπου ISO 9001:2008.

               1.3.2.Η πραγματική αρχική αξιολόγηση και/ή η επαλήθευση των μεθόδων συμμόρφωσης της παραγωγής μπορούν επίσης να διενεργούνται από την αρχή έγκρισης άλλου συμβαλλόμενου μέρους ή την τεχνική υπηρεσία που ορίζεται για τον σκοπό αυτό από την εν λόγω αρχή έγκρισης, υπό τον όρο ότι αυτό το συμβαλλόμενο μέρος εφαρμόζει τουλάχιστον τους ίδιους κανονισμούς του ΟΗΕ στους οποίους έχει βασιστεί η έγκριση τύπου ΟΗΕ.

               1.3.2.1.Στην περίπτωση αυτή, η αρχή έγκρισης του άλλου συμβαλλόμενου μέρους συντάσσει δήλωση συμμόρφωσης, στην οποία περιγράφονται οι τομείς και οι παραγωγικές μονάδες που καλύπτονται από τη δήλωση και αφορούν τόσο το προϊόν ή τα προϊόντα που πρόκειται να λάβουν έγκριση τύπου όσο και τους κανονισμούς του ΟΗΕ σύμφωνα με τους οποίους θα λάβουν έγκριση τύπου τα προϊόντα αυτά.

               1.3.2.2.Μόλις η αρχή έγκρισης άλλου συμβαλλόμενου μέρους λάβει αίτηση για χορήγηση δήλωσης συμμόρφωσης από την αρχή έγκρισης ενός συμβαλλόμενου μέρους που χορηγεί έγκριση τύπου του ΟΗΕ, αποστέλλει αμέσως τη δήλωση συμμόρφωσης ή ενημερώνει ότι δεν είναι σε θέση να χορηγήσει τέτοια δήλωση.

               1.3.2.3.Η δήλωση συμμόρφωσης περιλαμβάνει τουλάχιστον τα εξής στοιχεία:

               α)τον όμιλο ή την εταιρεία (π.χ. ΧΨΩ Αυτοκίνηση)·

               β)τον επιμέρους οργανισμό (π.χ. περιφερειακό τμήμα)·

               γ)τις μονάδες/εγκαταστάσεις [π.χ. μονάδα κινητήρων 1 (στη χώρα Α) μονάδα οχημάτων 2 (στη χώρα Β)]·

               δ)τη σειρά παραγωγής οχημάτων/μηχανικών μερών (π.χ. όλα τα μοντέλα της κατηγορίας Μ1)·

               ε)τους υπό αξιολόγηση τομείς (π.χ. συναρμολόγηση κινητήρα, διαμόρφωση και συναρμολόγηση αμαξώματος, συναρμολόγηση οχήματος)·

               στ)τα εξετασθέντα έγγραφα (π.χ. εγχειρίδιο και διαδικασίες ποιότητας της εταιρείας και της εγκατάστασης παραγωγής)·

               ζ)την ημερομηνία αξιολόγησης (π.χ. ο έλεγχος διενεργήθηκε από ηη/μμ/εεεε έως ηη/μμ/εεεε)·

               η)την προγραμματισμένη επίσκεψη παρακολούθησης (π.χ. μμ/εεεε)·

               1.3.3.Η αρχή έγκρισης δύναται επίσης να αποδεχθεί το πιστοποιητικό συμμόρφωσης του κατασκευαστή με το διεθνές πρότυπο ISO 9001:2008 [το πεδίο του εν λόγω πιστοποιητικού καλύπτει το(τα) προς έγκριση προϊόν(-τα)] ή με ισοδύναμο πρότυπο διαπίστευσης που πληροί τις απαιτήσεις της αρχικής αξιολόγησης της παραγράφου 1.1. Ο κατασκευαστής παρέχει λεπτομέρειες για την πιστοποίηση και αναλαμβάνει να ενημερώσει την αρχή έγκρισης για τυχόν τροποποιήσεις επί της ισχύος ή του πεδίου του εν λόγω πιστοποιητικού.

               1.4.Για τον σκοπό της διεθνούς έγκρισης τύπου ολόκληρου οχήματος, οι αρχικές αξιολογήσεις που διενεργούνται με στόχο τη χορήγηση εγκρίσεων ΟΗΕ σε εξοπλισμό και εξαρτήματα του οχήματος δεν χρειάζεται να επαναληφθούν και συμπληρώνονται με αξιολόγηση η οποία καλύπτει τους τομείς που δεν είχαν καλυφθεί από τις προηγούμενες αξιολογήσεις και αφορούν κυρίως τη συναρμολόγηση ολόκληρου του οχήματος.

               2.Μέθοδοι συμμόρφωσης προϊόντος

               2.1.Κάθε όχημα, εξοπλισμός ή εξάρτημα που εγκρίνεται σύμφωνα με κανονισμό του ΟΗΕ που επισυνάπτεται στη συμφωνία του 1958, κατασκευάζεται έτσι ώστε να συμμορφώνεται με τον εγκεκριμένο τύπο εκπληρώνοντας τις απαιτήσεις του παρόντος παραρτήματος και του εν λόγω κανονισμού του ΟΗΕ.

               2.2.Η αρχή έγκρισης συμβαλλόμενου μέρους η οποία χορηγεί έγκριση τύπου δυνάμει ενός κανονισμού του ΟΗΕ που επισυνάπτεται στη συμφωνία του 1958 επαληθεύει την ύπαρξη επαρκών μεθόδων και τεκμηριωμένων προγραμμάτων ελέγχου, τα οποία συμφωνούνται με τον κατασκευαστή για κάθε έγκριση, ώστε να διενεργούνται ανά συγκεκριμένα χρονικά διαστήματα οι εν λόγω δοκιμές ή συναφείς έλεγχοι, οι οποίοι είναι απαραίτητοι για να επαληθεύεται η συνεχής συμμόρφωση προς τον εγκεκριμένο τύπο, περιλαμβανομένων ειδικότερα, και ανάλογα με την περίπτωση, των δοκιμών που προσδιορίζονται στον εν λόγω κανονισμό του ΟΗΕ.

               2.3.Πιο συγκεκριμένα, ο κάτοχος της έγκρισης τύπου ΟΗΕ:

               2.3.1.διασφαλίζει την ύπαρξη και εφαρμογή διαδικασιών για τον αποτελεσματικό έλεγχο της συμμόρφωσης προϊόντων (τροχοφόρων οχημάτων, εξοπλισμού ή εξαρτημάτων) προς τον εγκεκριμένο τύπο·

               2.3.2.έχει πρόσβαση στη δοκιμή ή άλλο κατάλληλο εξοπλισμό που είναι αναγκαίος για τον έλεγχο της συμμόρφωσης προς κάθε εγκεκριμένο τύπο·

               2.3.3.διασφαλίζει ότι τα αποτελέσματα των δοκιμών ή ελέγχων καταγράφονται και ότι τα επισυναπτόμενα έγγραφα παραμένουν διαθέσιμα για χρονικό διάστημα το οποίο προσδιορίζεται σε συμφωνία με την αρχή έγκρισης. Το χρονικό αυτό διάστημα δεν υπερβαίνει τα 10 έτη·

               2.3.4.αναλύει τα αποτελέσματα κάθε τύπου δοκιμής ή ελέγχου, προκειμένου να επαληθεύει και να διασφαλίζει τη σταθερότητα των χαρακτηριστικών του προϊόντος, αφήνοντας περιθώρια για παραλλαγές της βιομηχανικής παραγωγής·

               2.3.5.διασφαλίζει ότι, για κάθε τύπο προϊόντος, διεξάγονται τουλάχιστον οι έλεγχοι που προβλέπονται στο παρόν παράρτημα και οι δοκιμές που ορίζονται στους εφαρμοστέους κανονισμούς του ΟΗΕ·

               2.3.6.διασφαλίζει ότι σε περίπτωση που διαπιστωθεί μη συμμόρφωση οποιουδήποτε συνόλου δειγμάτων ή δοκιμίων μετά την εκάστοτε δοκιμή, θα διενεργούνται περαιτέρω δειγματοληψίες και δοκιμές. Για την αποκατάσταση της συμμόρφωσης της αντίστοιχης παραγωγής, λαμβάνονται όλα τα απαραίτητα μέτρα.

               3.Μέθοδοι συνεχιζόμενης επαλήθευσης

               3.1.Η αρχή που έχει χορηγήσει έγκριση τύπου ΟΗΕ μπορεί ανά πάσα στιγμή να επαληθεύει τις μεθόδους ελέγχου της συμμόρφωσης που εφαρμόζονται σε κάθε μονάδα παραγωγής.

               3.1.1.Οι μέθοδοι περιλαμβάνουν συνήθως την παρακολούθηση της συνεχούς αποτελεσματικότητας των διαδικασιών που ορίζονται στις παραγράφους 1 και 2 (αρχική αξιολόγηση και συμμόρφωση προϊόντος) του παρόντος παραρτήματος.

               3.1.1.1.Οι δραστηριότητες επιτήρησης που διεξάγονται από τις τεχνικές υπηρεσίες (πιστοποιημένες ή αναγνωρισμένες σύμφωνα με την παράγραφο 1.3.3) θεωρείται ότι πληρούν τις απαιτήσεις της παραγράφου 3.1.1 σχετικά με τις διαδικασίες που προβλέπονται στην αρχική αξιολόγηση.

               3.1.1.2.Η συνήθης συχνότητα αυτών των επαληθεύσεων που διενεργούνται από την αρχή έγκρισης (εκτός των επαληθεύσεων που αναφέρονται στην παράγραφο 3.1.1.1) είναι τέτοια ώστε να διασφαλίζεται ότι οι σχετικοί έλεγχοι που εφαρμόζονται σύμφωνα με τις παραγράφους 1 και 2 του παρόντος παραρτήματος αναθεωρούνται ανά τακτά χρονικά διαστήματα με βάση μια μεθοδολογία εκτίμησης κινδύνων που είναι συνεπής με το διεθνές πρότυπο ISO 31000:2009 — Διαχείριση κινδύνου — Αρχές και κατευθυντήριες γραμμές και, σε κάθε περίπτωση, τουλάχιστον μία φορά κάθε τρία χρόνια. Η μεθοδολογία αυτή πρέπει να λαμβάνει ιδιαιτέρως υπόψη οποιαδήποτε περίπτωση μη συμμόρφωσης που θέτουν τα συμβαλλόμενα μέρη βάσει του άρθρου 4 της συμφωνίας του 1958.

               3.2.Σε κάθε επανεξέταση, τα αρχεία δοκιμών και ελέγχων και τα αρχεία παραγωγής τίθενται στη διάθεση του επιθεωρητή· ιδίως τα αρχεία των δοκιμών ή ελέγχων που απαιτούνται στην παράγραφο 2.2.

               3.3.Ο επιθεωρητής δύναται να επιλέξει τυχαία δείγματα τα οποία δοκιμάζονται στο εργαστήριο του κατασκευαστή ή στις εγκαταστάσεις της τεχνικής υπηρεσίας. Στην περίπτωση αυτή διενεργούνται μόνο πραγματικές δοκιμές. Ο ελάχιστος αριθμός δειγμάτων εξαρτάται από τα αποτελέσματα των ελέγχων που έχει πραγματοποιήσει ο ίδιος ο κατασκευαστής.

               3.4.Όταν το επίπεδο ελέγχου φαίνεται ανεπαρκές ή όταν θεωρείται ότι πρέπει να επαληθευτεί η εγκυρότητα των δοκιμών που διεξάγονται κατ’ εφαρμογή της παραγράφου 3.2, ο επιθεωρητής επιλέγει δείγματα τα οποία αποστέλλονται στην τεχνική υπηρεσία με σκοπό τη διεξαγωγή πραγματικών δοκιμών.

               3.5.Όταν προκύπτουν μη ικανοποιητικά αποτελέσματα κατά τη διάρκεια επιθεώρησης ή επανεξέτασης, η αρχή έγκρισης μεριμνά ώστε να λαμβάνονται όλα τα απαραίτητα μέτρα για την αποκατάσταση της συμμόρφωσης της παραγωγής το ταχύτερο δυνατό.

               Πίνακας 2

               Πρώτο μέρος: Αξιολόγηση, ορισμός και κοινοποίηση τεχνικών υπηρεσιών

               1.Ορισμός τεχνικών υπηρεσιών

               1.1.Όταν μια αρχή έγκρισης ορίζει τεχνική υπηρεσία, η τεχνική υπηρεσία συμμορφώνεται με τις διατάξεις του παρόντος παραρτήματος.

               1.2.Οι τεχνικές υπηρεσίες διενεργούν οι ίδιες ή εποπτεύουν είτε τις δοκιμές που απαιτούνται για την έγκριση είτε επιθεωρήσεις που προσδιορίζονται σε κανονισμούς του ΟΗΕ, εκτός εάν προβλέπονται ρητά εναλλακτικές διαδικασίες. Οι τεχνικές υπηρεσίες δεν επιτρέπεται να διενεργούν δοκιμές ή επιθεωρήσεις για τις οποίες δεν έχουν εξουσιοδοτηθεί.

               Οι επιδόσεις των τεχνικών υπηρεσιών και η ποιότητα των δοκιμών και επιθεωρήσεων που διενεργούνται από αυτές διασφαλίζουν ότι τα προϊόντα για τα οποία ζητείται έγκριση τύπου ΟΗΕ ελέγχονται επαρκώς όσον αφορά τη συμμόρφωσή τους με τις απαιτήσεις των εφαρμοστέων κανονισμών του ΟΗΕ για τους οποίους ορίζονται οι τεχνικές υπηρεσίες.

               1.3.Ανάλογα με το πεδίο αρμοδιοτήτων τους, οι τεχνικές υπηρεσίες κατατάσσονται σε μία ή περισσότερες από τις ακόλουθες τέσσερις κατηγορίες δραστηριοτήτων:

               α)Κατηγορία A: Τεχνικές υπηρεσίες οι οποίες διενεργούν τις δοκιμές που αναφέρονται σε κανονισμούς του ΟΗΕ στις εγκαταστάσεις τους.

               β)Κατηγορία B: Τεχνικές υπηρεσίες οι οποίες εποπτεύουν τις δοκιμές που αναφέρονται στους κανονισμούς του ΟΗΕ όταν οι εν λόγω δοκιμές διενεργούνται στις εγκαταστάσεις του κατασκευαστή ή στις εγκαταστάσεις τρίτου.

               γ)Κατηγορία Γ: Τεχνικές υπηρεσίες οι οποίες αξιολογούν και παρακολουθούν τακτικά τις διαδικασίες του κατασκευαστή για τον έλεγχο της συμμόρφωσης της παραγωγής.

               δ)Κατηγορία Δ: Τεχνικές υπηρεσίες οι οποίες εποπτεύουν ή διενεργούν δοκιμές ή επιθεωρήσεις στο πλαίσιο της επιτήρησης της συμμόρφωσης της παραγωγής.

               1.4.Οι τεχνικές υπηρεσίες αποδεικνύουν ότι διαθέτουν επαρκείς δεξιότητες, ειδικές τεχνικές γνώσεις και πείρα στους συγκεκριμένους τομείς που καλύπτονται από τους κανονισμούς του ΟΗΕ για τους οποίους ορίζονται.

               Επιπλέον, οι τεχνικές υπηρεσίες συμμορφώνονται με τα πρότυπα που παρατίθενται στο δεύτερο μέρος του παρόντος παραρτήματος –δεν είναι ωστόσο απαραίτητο να έχουν εγκριθεί/πιστοποιηθεί σύμφωνα με τα πρότυπα αυτά– και αφορούν τις κατηγορίες δραστηριοτήτων για τις οποίες ορίζονται.

               Οι τεχνικές υπηρεσίες μεριμνούν ώστε να μην ελέγχονται και να μην επηρεάζονται με οποιονδήποτε τρόπο από ενδιαφερόμενα μέρη προκειμένου να μην θίγεται η αμεροληψία και η ποιότητα των δοκιμών και των επιθεωρήσεων.

               Οι τεχνικές υπηρεσίες έχουν πρόσβαση στις εγκαταστάσεις δοκιμών και στις συσκευές μέτρησης που είναι απαραίτητες για την εποπτεία ή τη διενέργεια των δοκιμών ή επιθεωρήσεων που αναφέρονται στους κανονισμούς του ΟΗΕ για τους οποίους ορίζονται οι τεχνικές υπηρεσίες.

               1.5.Η αρχή έγκρισης δύναται να ενεργεί ως τεχνική υπηρεσία για μία ή περισσότερες από τις δραστηριότητες που αναφέρονται στην παράγραφο 1.3. Εάν μια αρχή έγκρισης που ενεργεί ως τεχνική υπηρεσία έχει οριστεί από ένα συμβαλλόμενο μέρος βάσει του εθνικού δικαίου και χρηματοδοτείται από αυτό το συμβαλλόμενο μέρος, τηρούνται οι διατάξεις του παρόντος παραρτήματος ή κανόνες ισοδύναμοι με τις διατάξεις των παραγράφων 1, 2 και 3.4 του παρόντος παραρτήματος. Το ίδιο ισχύει για τις τεχνικές υπηρεσίες που έχουν οριστεί από ένα συμβαλλόμενο μέρος βάσει του εθνικού δικαίου και υπόκεινται στον οικονομικό και διοικητικό έλεγχο του κράτους του εν λόγω συμβαλλόμενου μέρους. Οι ισοδύναμοι κανόνες εγγυώνται το ίδιο επίπεδο επιδόσεων και ανεξαρτησίας.

               1.6.Κατά παρέκκλιση από την παράγραφο 3.3, ο κατασκευαστής ή ο αντιπρόσωπός του που ενεργεί για λογαριασμό του μπορεί να οριστεί ως τεχνική υπηρεσία για τις δραστηριότητες της κατηγορίας Α, μόνο εφόσον πρόκειται για κανονισμούς του ΟΗΕ στους οποίους προβλέπεται τέτοιου είδους ορισμός. Στην περίπτωση αυτή, και κατά παρέκκλιση της παραγράφου 1.4, η εν λόγω τεχνική υπηρεσία διαπιστεύεται σύμφωνα με τα πρότυπα που αναφέρονται στην παράγραφο 1 του δεύτερου μέρους του παρόντος παραρτήματος.

               1.7.Οι οντότητες που αναφέρονται στις παραγράφους 1.5 και 1.6 συμμορφώνονται με τις διατάξεις της παραγράφου 1.

               2.Αξιολόγηση των δεξιοτήτων των τεχνικών υπηρεσιών

               2.1.Οι δεξιότητες που αναφέρονται στην παράγραφο 1 αποδεικνύονται με έκθεση αξιολόγησης που συντάσσεται από αρμόδια αρχή.
                  3
                Η έκθεση αυτή μπορεί να περιλαμβάνει πιστοποιητικό διαπίστευσης το οποίο εκδίδεται από οργανισμό διαπίστευσης.

               2.2.Η αξιολόγηση που αναφέρεται στην παράγραφο 2.1 διενεργείται σύμφωνα με τις διατάξεις του τρίτου μέρους του παρόντος παραρτήματος.

               Η έκθεση αξιολόγησης επανεξετάζεται ύστερα από τρία έτη κατ’ ανώτατο όριο.

               2.3.Η έκθεση αξιολόγησης κοινοποιείται στη γραμματεία της ΟΕΕ/ΗΕ και στα συμβαλλόμενα μέρη κατόπιν αιτήματος.

               2.4.Η αρχή έγκρισης που ενεργεί ως τεχνική υπηρεσία αποδεικνύει τη συμμόρφωση παρέχοντας αποδεικτικά έγγραφα.

               Αυτό περιλαμβάνει αξιολόγηση από ελεγκτές οι οποίοι είναι ανεξάρτητοι από την υπό αξιολόγηση δραστηριότητα. Οι ελεγκτές αυτοί μπορούν να προέρχονται από τον ίδιο οργανισμό, υπό τον όρο ότι είναι ανεξάρτητοι από το προσωπικό που εκτελεί την υπό αξιολόγηση δραστηριότητα.

               2.5.Ο κατασκευαστής ή ο αντιπρόσωπός του που ενεργεί για λογαριασμό του και έχει οριστεί ως τεχνική υπηρεσία συμμορφώνεται με τις σχετικές διατάξεις της παραγράφου 2.

               3.Διαδικασίες κοινοποίησης

               3.1.Τα συμβαλλόμενα μέρη κοινοποιούν στη γραμματεία της ΟΕΕ/ΗΕ το όνομα, τη διεύθυνση, περιλαμβανομένης της ηλεκτρονικής διεύθυνσης, και την κατηγορία δραστηριοτήτων της εκάστοτε οριζόμενης τεχνικής υπηρεσίας. Ενημερώνουν επίσης τη γραμματεία της ΟΕΕ/ΗΕ για οποιαδήποτε μεταγενέστερη αλλαγή των στοιχείων αυτών.

               Στην πράξη κοινοποίησης δηλώνονται οι κανονισμοί του ΟΗΕ για τους οποίους έχουν οριστεί οι τεχνικές υπηρεσίες.

               3.2.Η τεχνική υπηρεσία δύναται να ασκεί τις δραστηριότητες που περιγράφονται στην παράγραφο 1 για τον σκοπό της έγκρισης τύπου ΟΗΕ μόνον εφόσον έχει κοινοποιηθεί στη γραμματεία της ΟΕΕ/ΗΕ.

               3.3.Η ίδια τεχνική υπηρεσία μπορεί να οριστεί και να κοινοποιηθεί από περισσότερα συμβαλλόμενα μέρη, ανεξάρτητα από την κατηγορία δραστηριοτήτων που διενεργεί.

               3.4.Η γραμματεία της ΟΕΕ/ΗΕ δημοσιεύει στον ιστότοπό της τον κατάλογο και τα στοιχεία επικοινωνίας των αρχών έγκρισης και των τεχνικών υπηρεσιών.

               Δεύτερο μέρος: Πρότυπα με τα οποία συμμορφώνονται οι τεχνικές υπηρεσίες που αναφέρονται στις παραγράφους 1 έως 3.4 του πρώτου μέρους του παρόντος πίνακα

               1.Δραστηριότητες στο πλαίσιο των δοκιμών για την έγκριση τύπου ΟΗΕ, οι οποίες πρέπει να διενεργούνται σύμφωνα με τους κανονισμούς του ΟΗΕ.

               1.1.Κατηγορία Α (δοκιμές που πραγματοποιούνται σε δικές τους εγκαταστάσεις):

               Πρότυπο ISO/IEC 17025:2005 σχετικά με τις γενικές απαιτήσεις για την ικανότητα των εργαστηρίων δοκιμών και διακριβώσεων.

               Η τεχνική υπηρεσία που ορίζεται για δραστηριότητες της κατηγορίας Α μπορεί να διενεργεί ή να εποπτεύει τις δοκιμές σύμφωνα με τους κανονισμούς του ΟΗΕ για τους οποίους έχει οριστεί στις εγκαταστάσεις του κατασκευαστή ή του αντιπροσώπου του.

               1.2.Κατηγορία Β (εποπτεία δοκιμών που διενεργούνται στις εγκαταστάσεις του κατασκευαστή ή στις εγκαταστάσεις του αντιπροσώπου του):

               Πρότυπο ISO/IEC 17020:2012 σχετικά με τα γενικά κριτήρια λειτουργίας των διαφόρων τύπων φορέων που διενεργούν επιθεωρήσεις.

               Πριν από τη διενέργεια ή την εποπτεία οποιασδήποτε δοκιμής στις εγκαταστάσεις του κατασκευαστή ή του αντιπροσώπου του, η τεχνική υπηρεσία επαληθεύει ότι οι εγκαταστάσεις δοκιμών και οι συσκευές μέτρησης συμμορφώνονται προς τις σχετικές απαιτήσεις της παραγράφου 1.1.

               2.Δραστηριότητες που συνδέονται με τη συμμόρφωση της παραγωγής

               2.1.Κατηγορία Γ (διαδικασία για την αρχική αξιολόγηση και έλεγχοι επιτήρησης του συστήματος διαχείρισης ποιότητας του κατασκευαστή):

               Πρότυπο ISO/IEC 17021:2011 σχετικά με τις απαιτήσεις για φορείς που προβαίνουν σε έλεγχο και πιστοποίηση των συστημάτων διαχείρισης.

               2.2.Κατηγορία Δ (επιθεώρηση ή δοκιμή δειγμάτων παραγωγής ή επίβλεψή τους):

               Πρότυπο ISO/IEC 17020:2012 σχετικά με τα γενικά κριτήρια λειτουργίας των διαφόρων τύπων φορέων που διενεργούν επιθεωρήσεις.

               Τρίτο μέρος: Διαδικασία για την αξιολόγηση των τεχνικών υπηρεσιών

               1.Σκοπός

               1.1.Στο παρόν μέρος του παραρτήματος 2 προβλέπονται οι όροι σύμφωνα με τους οποίους διενεργείται η διαδικασία αξιολόγησης των τεχνικών υπηρεσιών από την αρμόδια αρχή που αναφέρεται στην παράγραφο 2 του πρώτου μέρους του παρόντος παραρτήματος.

               1.2.Οι απαιτήσεις αυτές ισχύουν, τηρουμένων των αναλογιών, για όλες τις τεχνικές υπηρεσίες, ανεξάρτητα από το νομικό καθεστώς τους (ανεξάρτητος οργανισμός, κατασκευαστής ή αρχή έγκρισης που ενεργεί ως τεχνική υπηρεσία).

               2.Αρχές αξιολόγησης

               Η αξιολόγηση βασίζεται σε ορισμένες αρχές:

               α)ανεξαρτησία, η οποία συνιστά τη βάση για την αμεροληψία και την αντικειμενικότητα των συμπερασμάτων·

               β)προσέγγιση βάσει αποδεικτικών στοιχείων, η οποία εγγυάται αξιόπιστα συμπεράσματα που μπορούν να αναπαραχθούν.

               Οι ελεγκτές επιδεικνύουν εμπιστοσύνη και ακεραιότητα και τηρούν την εμπιστευτικότητα και τη διακριτικότητα. Αναφέρουν τα πορίσματα και τα συμπεράσματα με ειλικρίνεια και ακρίβεια.

               3.Δεξιότητες ελεγκτών

               3.1.Οι αξιολογήσεις πρέπει να πραγματοποιούνται μόνο από ελεγκτές που διαθέτουν τις απαιτούμενες τεχνικές και διοικητικές γνώσεις για τον σκοπό αυτό.

               3.2.Οι ελεγκτές έχουν λάβει ειδική εκπαίδευση για να διενεργούν δραστηριότητες αξιολόγησης. Επιπλέον, διαθέτουν τις ειδικές γνώσεις που απαιτούνται στον τεχνικό τομέα στον οποίο θα ασκεί τις δραστηριότητές της η τεχνική υπηρεσία.

               3.3.Με την επιφύλαξη των διατάξεων των ως άνω παραγράφων 3.1 και 3.2, η αξιολόγηση που αναφέρεται στην παράγραφο 2.5 του πρώτου μέρους του παρόντος παραρτήματος διενεργείται από ελεγκτές ανεξάρτητους από τις δραστηριότητες για τις οποίες πραγματοποιείται η αξιολόγηση.

               4.Αίτηση για ορισμό υπηρεσίας

               4.1.Ένας δεόντως εξουσιοδοτημένος αντιπρόσωπος της αιτούσας τεχνικής υπηρεσίας υποβάλλει επίσημη αίτηση στην αρμόδια αρχή. Η αίτηση περιλαμβάνει τουλάχιστον τα εξής στοιχεία:

               α)γενικά χαρακτηριστικά της τεχνικής υπηρεσίας, μεταξύ άλλων την επιχειρηματική οντότητα, την επωνυμία, τις διευθύνσεις, το νομικό καθεστώς και τους ανθρώπινους και τεχνικούς πόρους·

               β)αναλυτική περιγραφή, μεταξύ άλλων και βιογραφικά σημειώματα, του προσωπικού που είναι αρμόδιο για τις δοκιμές και του διοικητικού προσωπικού, με πληροφορίες για την εκπαίδευση και τις επαγγελματικές του δεξιότητες·

               γ)πέραν των ανωτέρω, οι τεχνικές υπηρεσίες που εφαρμόζουν μεθόδους εικονικών δοκιμών προσκομίζουν στοιχεία που αποδεικνύουν την ικανότητά τους να εργάζονται σε περιβάλλον με τη βοήθεια υπολογιστή·

               δ)γενικές πληροφορίες σχετικά με την τεχνική υπηρεσία όπως οι δραστηριότητές της, η σχέση της σε μια μεγαλύτερη επιχειρηματική οντότητα, εάν υπάρχει, και οι διευθύνσεις όλων των φυσικών τοποθεσιών που θα καλύπτονται από το πεδίο του ορισμού της υπηρεσίας·

               ε)συμφωνία για την τήρηση των απαιτήσεων ορισμού της υπηρεσίας και των λοιπών υποχρεώσεων της τεχνικής υπηρεσίας όπως ισχύουν στους σχετικούς κανονισμούς του ΟΗΕ για τους οποίους ορίζεται η υπηρεσία·

               στ)περιγραφή των υπηρεσιών αξιολόγησης της συμμόρφωσης τις οποίες αναλαμβάνει η τεχνική υπηρεσία στο πλαίσιο των εφαρμοστέων κανονισμών του ΟΗΕ και κατάλογο των κανονισμών του ΟΗΕ για τους οποίους επιθυμεί να οριστεί η τεχνική υπηρεσία, περιλαμβανομένων των ορίων των ικανοτήτων της, ανάλογα με την περίπτωση·

               ζ)αντίγραφο του εγχειριδίου διασφάλισης της ποιότητας ή συγκρίσιμων κανόνων λειτουργίας της τεχνικής υπηρεσίας.

               4.2.Η αρμόδια αρχή εξετάζει την επάρκεια των στοιχείων που προσκομίζει η τεχνική υπηρεσία.

               4.3.Η τεχνική υπηρεσία ενημερώνει την αρχή έγκρισης για τυχόν τροποποιήσεις των στοιχείων που παρέχει σύμφωνα με την παράγραφο 4.1.

               5.Επανεξέταση πόρων

               Η αρμόδια αρχή επανεξετάζει την ικανότητά της να διενεργεί την αξιολόγηση της τεχνικής υπηρεσίας, με βάση τη δική της πολιτική, την αρμοδιότητά της και τη διαθεσιμότητα κατάλληλων ελεγκτών και εμπειρογνωμόνων.

               6.Υπεργολαβική ανάθεση της αξιολόγησης

               6.1.Η αρμόδια αρχή μπορεί να αναθέτει μέρη της αξιολόγησης σε άλλη οριζόμενη αρχή ή να ζητεί υποστήριξη από τεχνικούς εμπειρογνώμονες άλλων αρμόδιων αρχών. Η αιτούσα τεχνική υπηρεσία αποδέχεται τους υπεργολάβους και τους εμπειρογνώμονες.

               6.2.Η αρμόδια αρχή λαμβάνει υπόψη πιστοποιητικά διαπίστευσης που καλύπτουν επαρκή επιστημονικά πεδία προκειμένου προβεί σε σφαιρική αξιολόγηση της τεχνικής υπηρεσίας.

               7.Προετοιμασία για αξιολόγηση

               7.1.Η αρμόδια αρχή ορίζει επισήμως ομάδα αξιολόγησης. Η αρμόδια αρχή διασφαλίζει ότι κάθε ανάθεση πλαισιώνεται από την κατάλληλη εμπειρογνωμοσύνη. Ειδικότερα, η ομάδα στο σύνολό της:

               α)διαθέτει τις γνώσεις που απαιτούνται για το συγκεκριμένο πεδίο για το οποίο επιθυμεί να οριστεί· και

               β)κατανοεί επαρκώς την κατάσταση ώστε να αξιολογεί αξιόπιστα την ικανότητα της τεχνικής υπηρεσίας η οποία λειτουργεί εντός του πεδίου για το οποίο έχει οριστεί.

               7.2.Η αρμόδια αρχή προσδιορίζει επακριβώς το έργο που αναθέτει στην ομάδα αξιολόγησης. Το έργο της ομάδας αξιολόγησης συνίσταται στην επανεξέταση των εγγράφων που συγκεντρώνει η αιτούσα τεχνική αρχή και στη διενέργεια της επιτόπιας αξιολόγησης.

               7.3.Η αρμόδια αρχή καθορίζει, από κοινού με την τεχνική υπηρεσία και την ομάδα αξιολόγησης, την ημερομηνία και το χρονοδιάγραμμα της αξιολόγησης. Ωστόσο, η εξεύρεση ημερομηνίας που θα είναι σύμφωνη με το σχέδιο επιτήρησης και επαναξιολόγησης παραμένει ευθύνη της αρμόδιας αρχής.

               7.4.Η αρμόδια αρχή διασφαλίζει ότι η ομάδα αξιολόγησης έχει λάβει τα κατάλληλα έγγραφα κριτηρίων, αρχεία προηγούμενων αξιολογήσεων, καθώς και τα σχετικά έγγραφα και αρχεία της τεχνικής υπηρεσίας.

               8.Επιτόπια αξιολόγηση

               Η ομάδα αξιολόγησης διενεργεί την αξιολόγηση της τεχνικής υπηρεσίας στις εγκαταστάσεις της τεχνικής υπηρεσίας στις οποίες ασκούνται μία ή περισσότερες βασικές δραστηριότητες και, εφόσον συντρέχει λόγος, παρευρίσκεται και σε άλλες επιλεγμένες τοποθεσίες στις οποίες δραστηριοποιείται η τεχνική υπηρεσία.

               9.Ανάλυση πορισμάτων και έκθεση αξιολόγησης

               9.1.Η ομάδα αξιολόγησης αναλύει όλες τις σχετικές πληροφορίες και τα στοιχεία κατά την εξέταση των εγγράφων και των αρχείων και κατά την επιτόπια αξιολόγηση. Η ανάλυση αυτή είναι αρκετά ενδελεχής ώστε να επιτρέπει στην ομάδα να καθορίσει τον βαθμό της ικανότητας και της συμμόρφωσης της τεχνικής υπηρεσίας προς τις απαιτήσεις για τον ορισμό της.

               9.2.Με τις διαδικασίες υποβολής εκθέσεων της αρμόδιας αρχής διασφαλίζεται ότι πληρούνται οι ακόλουθες απαιτήσεις.

               9.2.1.Πριν από την αποχώρηση από την εγκατάσταση, πραγματοποιείται συνάντηση μεταξύ της ομάδας αξιολόγησης και της τεχνικής υπηρεσίας. Στη συνάντηση αυτή η ομάδα αξιολόγησης εκθέτει γραπτά και/ή προφορικά τα πορίσματα στα οποία κατέληξε μετά την ανάλυση. Η τεχνική υπηρεσία έχει τη δυνατότητα να υποβάλει ερωτήσεις για τα πορίσματα, μεταξύ άλλων για τις περιπτώσεις μη συμμόρφωσης, εφόσον υπάρχουν, και την αιτία τους.

               9.2.2.Γραπτή έκθεση σχετικά με τα αποτελέσματα της αξιολόγησης αποστέλλεται άμεσα στην τεχνική υπηρεσία. Στην έκθεση αξιολόγησης περιλαμβάνονται παρατηρήσεις σχετικά με την ικανότητα και τη συμμόρφωση ενώ προσδιορίζονται και περιπτώσεις μη συμμόρφωσης, εφόσον υπάρχουν, που πρέπει να αντιμετωπιστούν ώστε να εξασφαλιστεί η συμμόρφωση με όλες τις απαιτήσεις για τον ορισμό.

               9.2.3.Η τεχνική υπηρεσία καλείται να απαντήσει στην έκθεση αξιολόγησης και να περιγράψει τις συγκεκριμένες ενέργειες στις οποίες προέβη ή προτίθεται να προβεί, εντός καθορισμένου χρονικού διαστήματος, προκειμένου να αντιμετωπίσει τυχόν περιπτώσεις μη συμμόρφωσης.

               9.3.Η αρμόδια αρχή διασφαλίζει ότι οι απαντήσεις της τεχνικής υπηρεσίας είναι επαρκείς και αποτελεσματικές για την αντιμετώπιση των περιπτώσεων μη συμμόρφωσης. Εάν οι απαντήσεις της τεχνικής υπηρεσίας δεν κριθούν επαρκείς, ζητούνται περαιτέρω πληροφορίες. Επιπλέον, μπορούν να ζητηθούν στοιχεία που να αποδεικνύουν την αποτελεσματική εφαρμογή των ενεργειών που έχουν γίνει ή μπορεί να διενεργηθεί αξιολόγηση της συνέχειας που δόθηκε, ώστε να εξακριβωθεί η αποτελεσματικότητα των διορθωτικών ενεργειών.

               9.4.Η έκθεση αξιολόγησης περιλαμβάνει τουλάχιστον:

               α)τον μοναδικό αναγνωριστικό κωδικό της τεχνικής υπηρεσίας·

               β)την(τις) ημερομηνία(-ες) της επιτόπιας αξιολόγησης·

               γ)το(τα) ονοματεπώνυμο(-α) του(των) ελεγκτή(-ών) και/ή των εμπειρογνωμόνων που συμμετέχουν στην αξιολόγηση·

               δ)τον μοναδικό αναγνωριστικό κωδικό όλων των εγκαταστάσεων που υποβλήθηκαν σε αξιολόγηση·

               ε)το προτεινόμενο πεδίο του ορισμού που υποβλήθηκε σε αξιολόγηση·

               στ)δήλωση για την επάρκεια της εσωτερικής οργάνωσης και των διαδικασιών που υιοθέτησε η τεχνική υπηρεσία προκειμένου να ενισχύσει τις ικανότητές της σε συνάρτηση με την εκπλήρωση των απαιτήσεων ορισμού·

               ζ)τις πληροφορίες για την αντιμετώπιση όλων των περιπτώσεων μη συμμόρφωσης·

               η)σύσταση σχετικά με το αν ο αιτών πρέπει να οριστεί ή να επιβεβαιωθεί ως τεχνική υπηρεσία και, εάν ναι, το πεδίο του ορισμού.

               10.Έγκριση/επιβεβαίωση ορισμού

               10.1.Η αρχή έγκρισης αποφασίζει χωρίς αδικαιολόγητη καθυστέρηση και βάσει της(των) έκθεσης(-εων) και άλλων σχετικών πληροφοριών αν θα εγκρίνει, θα επιβεβαιώσει ή θα παρατείνει τον ορισμό μιας υπηρεσίας.

               10.2.Η αρχή έγκρισης χορηγεί πιστοποιητικό στην τεχνική υπηρεσία. Στο εν λόγω πιστοποιητικό περιλαμβάνονται τα ακόλουθα στοιχεία:

               α)η ταυτότητα και το λογότυπο της αρχής έγκρισης·

               β)ο μοναδικός αναγνωριστικός κωδικός της οριζόμενης τεχνικής υπηρεσίας·

               γ)η ημερομηνία έναρξης ισχύος του ορισμού της υπηρεσίας και η ημερομηνία λήξης·

               δ)συνοπτική περιγραφή ή αναφορά στο πεδίο ορισμού της υπηρεσίας (εφαρμοστέοι κανονισμοί του ΟΗΕ ή μέρη τους)·

               ε)δήλωση συμμόρφωσης και παραπομπή στο παρόν παράρτημα.

               11.Επαναξιολόγηση και επιτήρηση

               11.1.Η επαναξιολόγηση είναι παρόμοια με την αρχική αξιολόγηση με τη διαφορά ότι λαμβάνει υπόψη την πείρα που έχει αποκτηθεί από τις προηγούμενες αξιολογήσεις. Οι επιτόπιες αξιολογήσεις επιτήρησης είναι λιγότερο εκτενείς από τις επαναξιολογήσεις.

               11.2.Η αρμόδια αρχή καταρτίζει το σχέδιό της για την επαναξιολόγηση και επιτήρηση κάθε οριζόμενης τεχνικής υπηρεσίας με τέτοιον τρόπο ώστε να αξιολογούνται αντιπροσωπευτικά δείγματα του πεδίου του ορισμού σε τακτική βάση.

               Το διάστημα που μεσολαβεί μεταξύ των επιτόπιων αξιολογήσεων, είτε πρόκειται για επαναξιολογήσεις είτε για επιτηρήσεις, εξαρτάται από τη σταθερότητα που εμφανίζει η τεχνική υπηρεσία.

               11.3.Εάν, κατά την επιτήρηση ή την επαναξιολόγηση, εντοπίζονται περιπτώσεις μη συμμόρφωσης, η αρμόδια αρχή θέτει αυστηρά χρονικά όρια για την υλοποίηση διορθωτικών ενεργειών.

               11.4.Εάν δεν πραγματοποιηθούν διορθωτικές ή βελτιωτικές ενέργειες εντός του συμφωνηθέντος χρονοδιαγράμματος ή εάν οι ενέργειες αυτές δεν κριθούν επαρκείς, η αρμόδια αρχή λαμβάνει ενδεδειγμένα μέτρα όπως διενέργεια περαιτέρω αξιολογήσεων ή αναστολή/ανάκληση του ορισμού της τεχνικής υπηρεσίας για μία ή περισσότερες από τις δραστηριότητες για τις οποίες έχει οριστεί η τεχνική υπηρεσία.

               11.5.Εάν η αρμόδια αρχή αποφασίσει να αναστείλει ή να ανακαλέσει τον ορισμό τεχνικής υπηρεσίας, ενημερώνει την εν λόγω υπηρεσία με συστημένη επιστολή και ενημερώνει αντιστοίχως και τη γραμματεία της ΟΕΕ/ΗΕ. Σε κάθε περίπτωση, η αρμόδια αρχή λαμβάνει όλα τα αναγκαία μέτρα για να διασφαλίσει τη συνέχεια των δραστηριοτήτων που έχει ήδη αναλάβει η τεχνική υπηρεσία.

               12.Αρχεία για τις οριζόμενες τεχνικές υπηρεσίες

               12.1.Η αρμόδια αρχή τηρεί αρχεία για τις τεχνικές υπηρεσίες ώστε να καταδεικνύεται ότι οι απαιτήσεις του ορισμού της υπηρεσίας, περιλαμβανομένων των ικανοτήτων της, πληρούνται στο ακέραιο.

               12.2.Η αρμόδια αρχή φυλάσσει τα αρχεία για τις τεχνικές υπηρεσίες ώστε να διασφαλίζεται ο εμπιστευτικός τους χαρακτήρας.

               12.3.Τα αρχεία για τις τεχνικές υπηρεσίες περιλαμβάνουν τουλάχιστον τα εξής στοιχεία:

               α)τη σχετική αλληλογραφία·

               β)αρχεία και εκθέσεις αξιολόγησης·

               γ)αντίγραφα πιστοποιητικών ορισμού.

               Πίνακας 3

               Διαδικασίες για τις εγκρίσεις τύπου ΟΗΕ

               1.Αίτηση για έγκριση τύπου ΟΗΕ και διενέργεια σχετικής διαδικασίας

               1.1.Η αίτηση για έγκριση τύπου ΟΗΕ υποβάλλεται στην αρχή έγκρισης συμβαλλόμενου μέρους από τον κατασκευαστή ή τον εξουσιοδοτημένο του αντιπρόσωπο (στο εξής o «αιτών»).

               1.2.Για συγκεκριμένο τύπο οχήματος, εξοπλισμού ή εξαρτήματος μπορεί να υποβληθεί μία μόνο αίτηση και η αίτηση αυτή μπορεί να υποβληθεί σε ένα μόνο συμβαλλόμενο μέρος που εφαρμόζει τους κανονισμούς του ΟΗΕ δυνάμει των οποίων ζητείται έγκριση τύπου. Για κάθε τύπο προς έγκριση υποβάλλεται χωριστή αίτηση.

               1.3.Η αίτηση συνοδεύεται από έγγραφο πληροφοριών όπως προσδιορίζονται στους κανονισμούς του ΟΗΕ δυνάμει των οποίων ζητείται έγκριση. Οι πληροφορίες αυτές περιλαμβάνουν αναλυτική περιγραφή των χαρακτηριστικών του προς έγκριση τύπου, μεταξύ άλλων, σχέδια, διαγράμματα και εικόνες ανάλογα με την περίπτωση.

               1.4.Με αιτιολογημένο αίτημα, η αρχή έγκρισης μπορεί να ζητήσει από τον κατασκευαστή να υποβάλει τυχόν πρόσθετες πληροφορίες οι οποίες είναι απαραίτητες για να ληφθεί απόφαση σχετικά με τις απαιτούμενες δοκιμές έγκρισης ή για να διευκολυνθεί η διενέργεια των δοκιμών αυτών.

               1.5.Ο αιτών θέτει στη διάθεση της αρχής έγκρισης όσα τροχοφόρα οχήματα, εξοπλισμό ή εξαρτήματα είναι απαραίτητα για τη διενέργεια των δοκιμών που απαιτούνται από τους κανονισμούς του ΟΗΕ δυνάμει των οποίων ζητείται έγκριση.

               1.6.Η συμμόρφωση με τις απαιτήσεις που προβλέπονται στους κανονισμούς του ΟΗΕ αποδεικνύεται με κατάλληλες δοκιμές οι οποίες διενεργούνται σε αντιπροσωπευτικά τροχοφόρα οχήματα, σε αντιπροσωπευτικό εξοπλισμό και σε αντιπροσωπευτικά εξαρτήματα του προς έγκριση τύπου.

               Η αρχή έγκρισης εφαρμόζει την αρχή της «δυσμενέστερης περίπτωσης», επιλέγοντας την παραλλαγή ή έκδοση του συγκεκριμένου τύπου η οποία, για τον σκοπό της δοκιμής, θα αντιπροσωπεύει τον τύπο που πρόκειται να εγκριθεί με βάση τις δυσμενέστερες συνθήκες. Οι αποφάσεις που λαμβάνονται και η αιτιολόγησή τους καταγράφονται στα έγγραφα έγκρισης.

               Ωστόσο, σε συμφωνία με την αρχή έγκρισης, ο αιτών μπορεί να επιλέξει όχημα, εξοπλισμό ή εξάρτημα που, μολονότι δεν είναι αντιπροσωπευτικά του προς έγκριση τύπου, συνδυάζουν ορισμένα από τα πλέον δυσμενή χαρακτηριστικά όσον αφορά το επίπεδο επιδόσεων που απαιτείται από τους κανονισμούς του ΟΗΕ (δυσμενέστερη περίπτωση). Για να διευκολυνθεί η διαδικασία λήψης αποφάσεων κατά την επιλογή της δυσμενέστερης περίπτωσης, μπορούν να χρησιμοποιούνται μέθοδοι εικονικής δοκιμής.

               1.7.Οι δοκιμές έγκρισης θα διενεργούνται ή θα εποπτεύονται από τεχνικές υπηρεσίες. Οι διαδικασίες δοκιμής που πρέπει να εφαρμοστούν και ο ειδικός εξοπλισμός και τα εργαλεία που πρέπει να χρησιμοποιηθούν ορίζονται στους κανονισμούς του ΟΗΕ.

               1.8.Αντί των διαδικασιών δοκιμής που αναφέρονται στις παραγράφους 1.6 και 1.7 ανωτέρω, ύστερα από αίτημα του αιτούντος, μπορούν να χρησιμοποιηθούν εικονικές δοκιμές εφόσον αυτό προβλέπεται στους αντίστοιχους κανονισμούς του ΟΗΕ και με την επιφύλαξη της εκπλήρωσης των γενικών προϋποθέσεων που ορίζονται στο παράρτημα 8 το οποίο επισυνάπτεται στη συμφωνία του 1958.

               1.9.Τα συμβαλλόμενα μέρη χορηγούν εγκρίσεις τύπου μόνο εφόσον διασφαλίζεται η τήρηση των απαιτήσεων συμμόρφωσης της παραγωγής του παραρτήματος 1 που επισυνάπτεται στη συμφωνία του 1958.

               1.10.Όταν από τις δοκιμές έγκρισης αποδειχθεί ότι ο τύπος συμμορφώνεται με τις τεχνικές απαιτήσεις του κανονισμού του ΟΗΕ, χορηγείται έγκριση αυτού του τύπου, δίδεται αριθμός έγκρισης σύμφωνα με το παράρτημα 4 που επισυνάπτεται στη συμφωνία του 1958 καθώς και σήμα έγκρισης σε κάθε τύπο σύμφωνα με τις ειδικές διατάξεις του αντίστοιχου κανονισμού του ΟΗΕ.

               1.11.Η αρχή έγκρισης διασφαλίζει ότι στα έγγραφα έγκρισης περιλαμβάνονται τα εξής:

               α)καταγραφή της επιλογής της δυσμενέστερης περίπτωσης και αιτιολόγηση αυτής της επιλογής. Αυτό μπορεί να συνοδεύεται και από πληροφορίες που παρείχε ο κατασκευαστής·

               β)καταγραφή κάθε σημαντικής τεχνικής ερμηνείας, διαφόρων μεθόδων δοκιμής που εφαρμόστηκαν ή νέας τεχνολογίας που καθιερώθηκε·

               γ)έκθεση δοκιμής της τεχνικής υπηρεσίας που περιλαμβάνει τις καταγραφείσες τιμές που προέκυψαν από τις μετρήσεις και τις δοκιμές, όπως προβλέπεται στον κανονισμό του ΟΗΕ·

               δ)δελτία πληροφοριών του κατασκευαστή, στα οποία προσδιορίζονται επαρκώς τα χαρακτηριστικά του προς έγκριση τύπου·

               ε)δήλωση συμμόρφωσης με τις απαιτήσεις συμμόρφωσης της παραγωγής του παραρτήματος 1 που επισυνάπτεται στη συμφωνία του 1958, στην οποία προσδιορίζεται ποιες από τις μεθόδους που αναφέρονται στην παράγραφο 1.3 του παραρτήματος 1 που επισυνάπτεται στη συμφωνία του 1958 έχουν ληφθεί υπόψη ως βάση για την αρχική αξιολόγηση, καθώς επίσης και η ημερομηνία της αρχικής αξιολόγησης και τυχόν δραστηριοτήτων επιτήρησης·

               στ)το πιστοποιητικό έγκρισης τύπου.

               2.Τροποποιήσεις σε εγκρίσεις τύπου ΟΗΕ

               2.1.Ο κατασκευαστής που διαθέτει έγκριση τύπου ΟΗΕ για όχημα, εξοπλισμό ή εξάρτημά του ενημερώνει χωρίς καθυστέρηση το συμβαλλόμενο μέρος που χορήγησε την έγκριση τύπου ΟΗΕ για οποιαδήποτε αλλαγή στα χαρακτηριστικά του τύπου, όπως καταγράφονται στο έγγραφο πληροφοριών που αναφέρεται στην παράγραφο 1.3.

               2.2.Το συμβαλλόμενο μέρος αποφασίζει ποια από τις δύο διαδικασίες για την τροποποίηση της έγκρισης τύπου ΟΗΕ, όπως προβλέπεται στις παραγράφους 2.5 και 2.6, πρόκειται να ακολουθηθεί. Εάν χρειαστεί, το συμβαλλόμενο μέρος δύναται να αποφασίσει σε συνεννόηση με τον κατασκευαστή τη χορήγηση νέας έγκρισης τύπου ΟΗΕ.

               2.3.Η αίτηση για τροποποίηση έγκρισης τύπου ΟΗΕ μπορεί να υποβληθεί μόνο στο συμβαλλόμενο μέρος που είχε χορηγήσει την αρχική έγκριση τύπου ΟΗΕ.

               2.4.Εάν το συμβαλλόμενο μέρος, για τον σκοπό της τροποποίησης της έγκρισης τύπου OHE, κρίνει απαραίτητη τη διενέργεια επιθεωρήσεων ή δοκιμών, ενημερώνει αναλόγως τον κατασκευαστή.

               2.5.Στην περίπτωση που τα χαρακτηριστικά του τύπου που καταγράφονται στα δελτία πληροφοριών και στις εκθέσεις δοκιμής έχουν αλλάξει και το συμβαλλόμενο μέρος θεωρεί ότι οι αλλαγές είναι μάλλον απίθανο να έχουν αξιόλογο δυσμενή αντίκτυπο στο περιβάλλον και/ή στις επιδόσεις λειτουργικής ασφάλειας και ότι, σε κάθε περίπτωση, ο τύπος συνεχίζει να συμμορφώνεται με τις απαιτήσεις των σχετικών κανονισμών του ΟΗΕ, η τροποποίηση της έγκρισης τύπου ΟΗΕ χαρακτηρίζεται «αναθεώρηση».

               Στην περίπτωση αυτή, το συμβαλλόμενο μέρος εκδίδει τις αναθεωρημένες σελίδες των δελτίων πληροφοριών και των εκθέσεων δοκιμών όπου χρειάζεται, επισημαίνοντας τις αλλαγές σε κάθε αναθεωρημένη σελίδα για να φαίνεται επακριβώς το είδος της τροποποίησης και η ημερομηνία επανέκδοσης. Η ενοποιημένη, επικαιροποιημένη έκδοση των δελτίων πληροφοριών και των εκθέσεων δοκιμών, συνοδευόμενη από την αναλυτική περιγραφή της τροποποίησης, θεωρείται ότι πληροί την παρούσα απαίτηση.

               2.6.Η τροποποίηση έγκρισης τύπου ΟΗΕ θεωρείται «επέκταση» εάν, πέραν της αλλαγής των στοιχείων που περιλαμβάνουν τα δελτία πληροφοριών:

               α)απαιτούνται περαιτέρω επιθεωρήσεις ή δοκιμές· ή

               β)οποιαδήποτε πληροφορία του εγγράφου κοινοποίησης (εξαιρουμένων των συνημμένων του) έχει αλλάξει· ή

               γ)ζητείται η έγκριση με μεταγενέστερη σειρά τροποποιήσεων μετά την έναρξη ισχύος της, η οποία μπορεί να χορηγηθεί εφόσον πληρούνται οι απαιτήσεις της μεταγενέστερης σειράς τροποποιήσεων.

               2.7.Η επιβεβαίωση ή η άρνηση της τροποποίησης της έγκρισης τύπου ΟΗΕ, καθώς και οι ακριβείς μεταβολές, κοινοποιούνται στα συμβαλλόμενα μέρη της συμφωνίας του 1958 που εφαρμόζουν τον κανονισμό του ΟΗΕ μέσω εντύπου κοινοποίησης. Επιπλέον, το ευρετήριο των εγγράφων πληροφοριών και των εκθέσεων δοκιμών, το οποίο επισυνάπτεται στο δελτίο πληροφοριών, τροποποιείται αναλόγως για να φαίνεται η ημερομηνία της τελευταίας αναθεώρησης ή επέκτασης.

               2.8.Η αρχή έγκρισης τύπου που χορηγεί την επέκταση της έγκρισης επικαιροποιεί τον αριθμό έγκρισης με έναν αριθμό επέκτασης ο οποίος αυξάνεται ανάλογα με τον αριθμό των διαδοχικών επεκτάσεων που έχουν ήδη χορηγηθεί σύμφωνα με το παράρτημα 4 που επισυνάπτεται στη συμφωνία του 1958 και εκδίδει αναθεωρημένο έντυπο κοινοποίησης το οποίο φέρει αυτόν τον αριθμό επέκτασης.

               Πίνακας 4

               Αρίθμηση εγκρίσεων τύπου ΟΗΕ

               1.Από την έναρξη ισχύος της συμφωνίας του 1958, τα συμβαλλόμενα μέρη εκδίδουν αριθμό έγκρισης τύπου σύμφωνα με την παράγραφο 1.10 του παραρτήματος 3 για κάθε νέα έγκριση τύπου και κάθε επέκταση της εκάστοτε έγκρισης.

               2.Από την έναρξη ισχύος της συμφωνίας του 1958 και παρά το γεγονός ότι οι διατάξεις για τις σημάνσεις έγκρισης σε οποιαδήποτε έκδοση κανονισμών του ΟΗΕ ενδέχεται να ορίζουν διαφορετικά, ο κατασκευαστής τοποθετεί σήμα έγκρισης, εάν απαιτείται, σύμφωνα με τις διατάξεις των σχετικών κανονισμών του ΟΗΕ, χρησιμοποιώντας ωστόσο στη σήμανση αυτή τα δύο πρώτα ψηφία του δεύτερου μέρους και τα ψηφία του τρίτου μέρους του αριθμού έγκρισης όπως αναφέρεται στο παρόν παράρτημα ως αριθμό έγκρισης σε κάθε τροχοφόρο όχημα, εξοπλισμό ή εξάρτημα για το οποίο έχει χορηγηθεί νέα έγκριση ή για το οποίο έχουν επεκταθεί οι εν λόγω εγκρίσεις. Ωστόσο, η παρούσα διάταξη δεν ισχύει όταν ο κανονισμός του ΟΗΕ ορίζει ότι στο σήμα έγκρισης, αντί για αριθμό έγκρισης, πρέπει να χρησιμοποιηθεί κωδικός έγκρισης ή κωδικός αναγνώρισης. Τα αρχικά μηδενικά του τρίτου μέρους μπορούν να παραλειφθούν.

               3.Σε κάθε τύπο που εγκρίνεται χορηγείται αριθμός έγκρισης. Ο αριθμός έγκρισης τύπου αποτελείται από 4 μέρη. Για τον διαχωρισμό των μερών χρησιμοποιείται το στοιχείο «*».

               Πρώτο μέρος:
                     Αναγράφεται το κεφαλαίο γράμμα «Ε» και ακολουθεί ο διακριτός αριθμός του συμβαλλόμενου μέρους που έχει χορηγήσει την έγκριση τύπου.

               Δεύτερο μέρος:
                     Αναγράφεται ο αριθμός του σχετικού κανονισμού του ΟΗΕ, ακολουθεί το γράμμα «R» και στη συνέχεια ακολουθούν διαδοχικά:

               α)δύο ψηφία (με μηδενικά στην αρχή κατά περίπτωση) τα οποία υποδηλώνουν τη σειρά τροποποιήσεων που ενσωματώνουν τις τεχνικές διατάξεις του κανονισμού του ΟΗΕ που εφαρμόζεται στην έγκριση (00 είναι ο κανονισμός του ΟΗΕ στην αρχική του μορφή),

               β)μία κάθετος και δύο ψηφία (με μηδενικά στην αρχή κατά περίπτωση) τα οποία υποδηλώνουν τον αριθμό συμπληρώματος της σειράς τροποποιήσεων που εφαρμόζονται στην έγκριση (00 είναι η σειρά τροποποιήσεων στην αρχική της μορφή),

               γ)μία κάθετος και ένας ή δύο χαρακτήρες που υποδηλώνουν το στάδιο εφαρμογής, κατά περίπτωση.

               Τρίτο μέρος:
                     Τετραψήφιος αύξων αριθμός (με μηδενικά στην αρχή κατά περίπτωση). Ο αύξων αριθμός ξεκινάει από το 0001.

               Τέταρτο μέρος:
                     Διψήφιος αύξων αριθμός (με μηδενικά στην αρχή κατά την περίπτωση) με τον οποίον επισημαίνεται η επέκταση. Ο αύξων αριθμός ξεκινάει από το 00.

               Όλα τα ψηφία είναι αραβικά ψηφία.

               4.Το ίδιο συμβαλλόμενο μέρος δεν χορηγεί τον ίδιο αριθμό σε άλλη έγκριση.

               Παραδείγματα:

               Παράδειγμα της δεύτερης επέκτασης της τέταρτης έγκρισης τύπου που χορήγησαν οι Κάτω Χώρες σύμφωνα με τον κανονισμό του ΟΗΕ αριθ. 58 στην αρχική του έκδοση:

               E4*58R00/00*0004*02

               Παράδειγμα της πρώτης επέκτασης της 2439ης έγκρισης τύπου που χορήγησε το Ηνωμένο Βασίλειο της Μεγάλης Βρετανίας και Βόρειας Ιρλανδίας για έγκριση οχήματος σύμφωνα με τον κανονισμό του ΟΗΕ αριθ. 83, τρίτη σειρά τροποποιήσεων, έκδοση οχήματος κατηγορίας M, N1 κλάση I όσον αφορά τις εκπομπές ρύπων σύμφωνα με τις απαιτήσεις καυσίμων του κινητήρα:

               E11*83R03/00J*2439*01

               Πίνακες 5

               Διαβίβαση εγγράφων έγκρισης

               1.Όταν μια αρχή έγκρισης πρέπει να προσκομίσει ή της ζητείται να προσκομίσει αντίγραφο έγκρισης και των συνημμένων εγγράφων της, αποστέλλει τα έγγραφα σε έντυπη μορφή ή με ηλεκτρονικό ταχυδρομείο σε ηλεκτρονική μορφή ή χρησιμοποιώντας την ασφαλή διαδικτυακή βάση δεδομένων που έχει δημιουργηθεί από την Οικονομική Επιτροπή των Ηνωμένων Εθνών για την Ευρώπη.

               2.Τα έγγραφα που αποθηκεύονται στην ασφαλή διαδικτυακή βάση δεδομένων περιλαμβάνουν τουλάχιστον τα έγγραφα που προσδιορίζονται στον εκάστοτε κανονισμό του ΟΗΕ. Στα έγγραφα αυτά συγκαταλέγονται έγγραφα με τα οποία ενημερώνονται τα συμβαλλόμενα μέρη για την έγκριση, την επέκταση, την άρνηση χορήγησης ή την ανάκληση της έγκρισης ή για την οριστική διακοπή της παραγωγής ενός τύπου τροχοφόρων οχημάτων, εξοπλισμού ή εξαρτημάτων δυνάμει του κανονισμού του ΟΗΕ.

               3.Εάν οι εγκρίσεις τύπου που ισχύουν για τροχοφόρα οχήματα, εξοπλισμό ή εξαρτήματα φυλάσσονται στην ασφαλή διαδικτυακή βάση δεδομένων, τότε οι σημάνσεις έγκρισης που απαιτούνται από τους κανονισμούς του ΟΗΕ μπορούν να αντικατασταθούν από έναν μοναδικό αναγνωριστικό κωδικό
                  , του οποίου θα προηγείται το σύμβολο, εκτός εάν ορίζεται διαφορετικά στους κανονισμούς του ΟΗΕ. Ο συγκεκριμένος μοναδικός αναγνωριστικός κωδικός δημιουργείται αυτόματα από τη βάση δεδομένων.

               4.Όλα τα συμβαλλόμενα μέρη που εφαρμόζουν κανονισμό του ΟΗΕ έχουν πρόσβαση στις πληροφορίες για τον συγκεκριμένο κανονισμό του ΟΗΕ οι οποίες περιέχονται στη βάση δεδομένων, χρησιμοποιώντας τον μοναδικό αναγνωριστικό κωδικό ο οποίος παρέχει πρόσβαση στις σχετικές πληροφορίες της(των) εκάστοτε έγκρισης(-εων).

               5.Οι κανονισμοί του ΟΗΕ που επισυνάπτονται στη συμφωνία του 1958 ενδέχεται να προβλέπουν τη διαβίβαση των εγκρίσεων τύπου σε ηλεκτρονική μορφή μέσω της ασφαλούς διαδικτυακής βάσης δεδομένων, εφόσον αυτό κρίνεται απαραίτητο για την αποτελεσματική λειτουργία της διαδικασίας έγκρισης, με την επιφύλαξη των δικαιωμάτων πρόσβασης που προσδιορίζονται από τα συμβαλλόμενα μέρη.

               Πίνακας 6

               Διαδικασίες για τη διευθέτηση ζητημάτων ερμηνείας σχετικά με την εφαρμογή κανονισμών του ΟΗΕ και για τη χορήγηση εγκρίσεων δυνάμει των εν λόγω κανονισμών του ΟΗΕ

               1.Ζητήματα ερμηνείας πριν από τη χορήγηση έγκρισης τύπου ΟΗΕ

               Όταν σχετικά με αίτηση που υποβάλλεται για έγκριση τύπου ΟΗΕ η αρχή έγκρισης πρέπει να προβεί σε σημαντική ερμηνεία της εφαρμογής του κανονισμού του ΟΗΕ ή εάν κληθεί να το πράξει από τον αιτούντα έγκριση, η αρχή έγκρισης ενημερώνει άμεσα και ζητεί οδηγίες από άλλες αρχές έγκρισης πριν καταλήξει σε απόφαση.

               Η οικεία αρχή έγκρισης κοινοποιεί στις άλλες αρχές έγκρισης που εφαρμόζουν τον κανονισμό του ΟΗΕ τόσο το ζήτημα όσο και τη λύση που προτείνει για την ερμηνεία, παρέχοντας μεταξύ άλλων και έγγραφα τεκμηρίωσης από τον κατασκευαστή. Κατά γενικό κανόνα, τα έγγραφα αυτά διαβιβάζονται σε ηλεκτρονική μορφή. Το χρονικό περιθώριο εντός του οποίου μπορούν να απαντήσουν οι άλλες αρχές έγκρισης είναι δεκατέσσερις ημέρες.

               α)Αφού λάβει υπόψη τυχόν παρατηρήσεις που της έχουν αποσταλεί, η αρχή έγκρισης μπορεί να χορηγήσει τις εγκρίσεις σύμφωνα με τη νέα ερμηνεία.

               β)Εάν η αρχή έγκρισης αδυνατεί να καταλήξει σε απόφαση σύμφωνα με τις παρατηρήσεις που έλαβε, ζητεί περαιτέρω διευκρινίσεις μέσω της διαδικασίας που περιγράφεται στην παράγραφο 3 κατωτέρω.

               2.Ζητήματα ερμηνείας μετά τη χορήγηση έγκρισης τύπου ΟΗΕ

               Στις περιπτώσεις που υπάρχουν διαφορετικές ερμηνείες μεταξύ των συμβαλλόμενων μερών αλλά έχει ήδη χορηγηθεί έγκριση τύπου, τηρούνται οι ακόλουθες διαδικασίες.

               Καταρχάς, τα οικεία συμβαλλόμενα μέρη επιδιώκουν να διευθετηθεί το ζήτημα με αμοιβαία συμφωνία. Για τον σκοπό αυτό απαιτούνται επαφές ενώ το κάθε συμβαλλόμενο μέρος πρέπει να επανεξετάσει τις διαδικασίες που χρησιμοποίησε για τη δοκιμή και την έγκριση των τροχοφόρων οχημάτων, του εξοπλισμού και των εξαρτημάτων για τα οποία υπάρχει αμφιλεγόμενη ερμηνεία. Θα εφαρμόζονται οι ακόλουθες διαδικασίες:

               α)Σε περίπτωση σφάλματος το οποίο αναγνωρίζεται από την αρχή έγκρισης, η αρχή έγκρισης προβαίνει σε ενέργειες σύμφωνα με τις διατάξεις της συμφωνίας του 1958, και ιδίως το άρθρο 4.

               β)Εάν επιτευχθεί συμφωνία που απαιτεί νέα ή διαφορετική ερμηνεία της υφιστάμενης πρακτικής (από οποιοδήποτε συμβαλλόμενο μέρος), αυτό κοινοποιείται στα άλλα συμβαλλόμενα μέρη που εφαρμόζουν τον σχετικό κανονισμό του ΟΗΕ ως κατεπείγον ζήτημα. Τα άλλα μέρη διαθέτουν περιθώριο δεκατεσσάρων ημερών για να υποβάλουν τις παρατηρήσεις τους επί της απόφασης, μετά το οποίο οι αρχές έγκρισης, έχοντας λάβει υπόψη τις παρατηρήσεις που έχουν ενδεχομένως παραλάβει, μπορούν να χορηγήσουν εγκρίσεις τύπου ΟΗΕ σύμφωνα με τη νέα ερμηνεία.

               γ)Σε περίπτωση δεν επιτευχθεί συμφωνία, τα σχετικά συμβαλλόμενα μέρη επιδιώκουν την περαιτέρω επανεξέταση της υπόθεσης μέσω της διαδικασίας διαιτησίας που περιγράφεται στην παράγραφο 3 κατωτέρω.

               δ)Σε κάθε περίπτωση, το ζήτημα γνωστοποιείται στην αρμόδια ομάδα εργασίας που συνεπικουρεί το παγκόσμιο φόρουμ για την εναρμόνιση των κανονισμών οχημάτων (WP.29). Εάν κριθεί αναγκαίο, η επικουρική ομάδα εργασίας υποβάλλει στο φόρουμ WP.29 προτάσεις κατάλληλων ρυθμιστικών τροποποιήσεων με σκοπό την επίλυση των διαφορών ως προς την ερμηνεία του κανονισμού.

               3.Διαδικασία διαιτησίας μέσω του φόρουμ WP.29 και των επικουρικών ομάδων εργασίας

               Οι πρόεδροι των επικουρικών ομάδων εργασίας εντοπίζουν τα ζητήματα που προκύπτουν από τις αποκλίνουσες ερμηνείες των συμβαλλόμενων μερών όσον αφορά την εφαρμογή των κανονισμών του ΟΗΕ και τη χορήγηση εγκρίσεων τύπου ΟΗΕ δυνάμει των εν λόγω κανονισμών του ΟΗΕ, προκειμένου να θέσουν σε εφαρμογή μέτρα το συντομότερο δυνατό ώστε να επιλυθούν τα ζητήματα που προκύπτουν από τις διαφορετικές ερμηνείες.

               Οι πρόεδροι των ομάδων εργασίας αναπτύσσουν κατάλληλες διαδικασίες για την αντιμετώπιση των συγκεκριμένων ερμηνευτικών ζητημάτων, προκειμένου να είναι σε θέση να καταδείξουν στο φόρουμ WP.29 ότι:

               α)λαμβάνονται πλήρως υπόψη τόσο οι διαφορετικές απόψεις των αρχών έγκρισης των σχετικών συμβαλλόμενων μερών όσο και οι απόψεις άλλων συμβαλλόμενων μερών που εφαρμόζουν τον κανονισμό του ΟΗΕ·

               β)οι αποφάσεις βασίζονται σε κατάλληλες τεχνικές συμβουλές με βάση το εκάστοτε θεματικό πεδίο·

               γ)όποτε είναι δυνατό, λαμβάνεται ομόφωνη απόφαση· και

               δ)οι διαδικασίες είναι διαφανείς και μπορούν να ελεγχθούν.

               Εάν κρίνεται απαραίτητο για τη διευθέτηση του ζητήματος, ο πρόεδρος δύναται να συμπεριλάβει το ζήτημα στην ημερήσια διάταξη της επόμενης διαθέσιμης συνεδρίασης της επικουρικής ομάδας εργασίας, χωρίς την προηγούμενη έγκριση του φόρουμ WP.29. Στην περίπτωση αυτή, ο πρόεδρος ενημερώνει το φόρουμ WP.29 για την πρόοδο του ζητήματος το συντομότερο δυνατό.

               Στο τέλος της διαδικασίας διαιτησίας, ο πρόεδρος διαβιβάζει έκθεση στο φόρουμ WP.29.

               3.1.Εάν η διευθέτηση του ζητήματος είναι εφικτή εντός του ισχύοντος κανονιστικού πλαισίου:

               Η ερμηνεία του κανονισμού του ΟΗΕ, όπως συμφωνήθηκε στην ομάδα εργασίας, εφαρμόζεται και οι αρχές έγκρισης χορηγούν αναλόγως εγκρίσεις τύπου ΟΗΕ.

               3.2.Εάν η επίλυση του ζητήματος δεν είναι εφικτή εντός του ισχύοντος κανονιστικού πλαισίου:

               Το φόρουμ WP.29 ενημερώνεται σχετικά και ζητεί από την οικεία επικουρική ομάδα εργασίας να εξετάσει το ζήτημα κατά προτεραιότητα στην επόμενη συνεδρίαση. Η ημερήσια διάταξη της συνεδρίασης τροποποιείται αναλόγως.

               Η επικουρική ομάδα εργασίας εξετάζει όλες τις προτάσεις που έχουν υποβληθεί σχετικά με το ζήτημα της ερμηνείας και καταθέτει επίσημες προτάσεις στο φόρουμ WP.29 προκειμένου να τροποποιηθεί ο σχετικός κανονισμός του ΟΗΕ σύμφωνα με τις συνήθεις διαδικασίες. Το φόρουμ WP.29 εξετάζει το θέμα κατά προτεραιότητα στην επόμενη συνεδρίαση.

               Πίνακας 7

               Διαδικασία για εγκρίσεις απαλλαγής που αφορούν νέες τεχνολογίες

               1.Τα συμβαλλόμενα μέρη που εφαρμόζουν κανονισμό του ΟΗΕ δύνανται, κατόπιν αίτησης του κατασκευαστή, να χορηγήσουν έγκριση απαλλαγής δυνάμει κανονισμού του ΟΗΕ σχετικά με όχημα, εξοπλισμό ή εξάρτημα που ενσωματώνει τεχνολογίες οι οποίες δεν είναι συμβατές με μία ή περισσότερες απαιτήσεις του εν λόγω κανονισμού του ΟΗΕ, εφόσον εξουσιοδοτηθούν από τη διοικητική επιτροπή της συμφωνίας του 1958 στο πλαίσιο της διαδικασίας που περιγράφεται στις παραγράφους 2 έως 12 του παρόντος παραρτήματος.

               2.Όσο εκκρεμεί η απόφαση για τη χορήγηση ή όχι εξουσιοδότησης για την έγκριση απαλλαγής, το συμβαλλόμενο μέρος που εφαρμόζει τον κανονισμό του ΟΗΕ δύναται να χορηγήσει προσωρινή έγκριση μόνο για την επικράτειά του. Άλλα συμβαλλόμενα μέρη που εφαρμόζουν τον εν λόγω κανονισμό του ΟΗΕ μπορούν να αποδεχθούν την προσωρινή αυτή έγκριση στην επικράτειά τους.

               3.Το συμβαλλόμενο μέρος που χορηγεί την προσωρινή έγκριση της παραγράφου 2 του παρόντος παραρτήματος γνωστοποιεί στη διοικητική επιτροπή την απόφασή του και καταθέτει φάκελο με τις εξής πληροφορίες:

               α)τους λόγους για τους οποίους οι σχετικές τεχνολογίες ή εφευρέσεις καθιστούν το όχημα, τον εξοπλισμό ή το εξάρτημα μη συμβατό με τις απαιτήσεις του κανονισμού του ΟΗΕ·

               β)περιγραφή των προβλημάτων που αφορούν την ασφάλεια, το περιβάλλον ή άλλα ζητήματα, καθώς και των ληφθέντων μέτρων·

               γ)περιγραφή των δοκιμών και των αποτελεσμάτων που καταδεικνύουν ότι, έναντι των απαιτήσεων από τις οποίες ζητείται απαλλαγή, εξασφαλίζεται τουλάχιστον ισοδύναμο επίπεδο ασφάλειας και περιβαλλοντικής προστασίας·

               δ)αίτηση εξουσιοδότησης για τη χορήγηση έγκρισης απαλλαγής από τον κανονισμό του ΟΗΕ για τον τύπο οχήματος, εξοπλισμού ή εξαρτήματος.

               4.Η διοικητική επιτροπή εξετάζει το σύνολο των πληροφοριών που περιλαμβάνει η γνωστοποίηση που αναφέρεται στην παράγραφο 3 του παρόντος παραρτήματος στην πρώτη συνεδρίαση που πραγματοποιείται μετά την παραλαβή της γνωστοποίησης, υπό τον όρο ότι η εν λόγω γνωστοποίηση λαμβάνεται τουλάχιστον τρεις μήνες πριν από τη συνεδρίαση. Μετά την εξέταση των πληροφοριών, η διοικητική επιτροπή δύναται να αποφασίσει να εξουσιοδοτήσει ή να αρνηθεί τη χορήγηση έγκρισης απαλλαγής ή να παραπέμψει το θέμα στην αρμόδια επικουρική ομάδα εργασίας.

               5.Η απόφαση της διοικητικής επιτροπής λαμβάνεται σύμφωνα με τη διαδικασία που αναφέρεται στο προσάρτημα, άρθρο 8.

               6.Η αιτούμενη εξουσιοδότηση για έγκριση απαλλαγής δυνάμει κανονισμού του ΟΗΕ, όπως αναφέρεται στην παράγραφο 3 του παρόντος παραρτήματος, θεωρείται ότι έχει γίνει αποδεκτή, εκτός εάν, εντός περιόδου ενός μηνός από τη γνωστοποίηση της θετικής απόφασης της διοικητικής επιτροπής από τον εκτελεστικό γραμματέα της Οικονομικής Επιτροπής των Ηνωμένων Εθνών για την Ευρώπη, περισσότερα από το ένα πέμπτο των συμβαλλόμενων μερών που εφαρμόζουν τον κανονισμό του ΟΗΕ κατά τον χρόνο της γνωστοποίησης ενημερώσουν τον εκτελεστικό γραμματέα της Οικονομικής Επιτροπής των Ηνωμένων Εθνών για την Ευρώπη τη διαφωνία τους με την εξουσιοδότηση για τη χορήγηση έγκρισης απαλλαγής.

               7.Μόλις η εξουσιοδότηση για τη χορήγηση έγκρισης απαλλαγής γίνει δεκτή, ο εκτελεστικός γραμματέας της Οικονομικής Επιτροπής των Ηνωμένων Εθνών για την Ευρώπη γνωστοποιεί την εν λόγω εξουσιοδότηση στα συμβαλλόμενα μέρη που εφαρμόζουν τον σχετικό κανονισμό του ΟΗΕ το συντομότερο δυνατό.

               Από την ημερομηνία της εν λόγω γνωστοποίησης, το συμβαλλόμενο μέρος που αναφέρεται στην παράγραφο 3 του παρόντος παραρτήματος μπορεί να παρέχει την έγκριση απαλλαγής δυνάμει του κανονισμού του ΟΗΕ. Η έγκριση απαλλαγής γίνεται δεκτή από τα συμβαλλόμενα μέρη που εφαρμόζουν τον κανονισμό του ΟΗΕ, με την εξαίρεση των συμβαλλόμενων μερών που έχουν γνωστοποιήσει τη διαφωνία τους ή την πρόθεσή τους να μην αποδεχθούν αμέσως την έγκριση απαλλαγής, στον εκτελεστικό γραμματέα της Οικονομικής Επιτροπής των Ηνωμένων Εθνών για την Ευρώπη. Τα συμβαλλόμενα μέρη που έχουν γνωστοποιήσει τη διαφωνία τους ή την πρόθεση να μην αποδεχθούν την έγκριση απαλλαγής αμέσως, με την εξουσιοδότηση της διοικητικής επιτροπής δύνανται σε μεταγενέστερη ημερομηνία να αποδεχθούν την έγκριση απαλλαγής γνωστοποιώντας την απόφασή τους στον εκτελεστικό γραμματέα της Οικονομικής Επιτροπής των Ηνωμένων Εθνών για την Ευρώπη.

               8.Η διοικητική επιτροπή προσδιορίζει τυχόν περιορισμούς στην απόφαση εξουσιοδότησης. Η προθεσμία δεν είναι μικρότερη των τριάντα έξι μηνών. Τα συμβαλλόμενα μέρη που εφαρμόζουν τον κανονισμό του ΟΗΕ αποδέχονται την έγκριση απαλλαγής τουλάχιστον μέχρι τη λήξη της προθεσμίας, εάν υπάρχει, ή διαφορετικά, στην περίπτωση που ο εν λόγω κανονισμός του ΟΗΕ τροποποιηθεί σε μεταγενέστερο στάδιο σύμφωνα με τις παραγράφους 9 και 10 του παρόντος παραρτήματος προκειμένου να λάβει υπόψη την τεχνολογία που αφορά η έγκριση απαλλαγής, μέχρι την ημερομηνία εκείνη μετά την οποία τα συμβαλλόμενα μέρη μπορούν να μην αποδέχονται εγκρίσεις της προηγούμενης έκδοσης του κανονισμού του ΟΗΕ (όποια από τις δύο ημερομηνίες είναι προγενέστερη).

               Το συμβαλλόμενο μέρος που λαμβάνει εξουσιοδότηση να χορηγήσει την έγκριση απαλλαγής μεριμνά ώστε ο κατασκευαστής να συμμορφώνεται πλήρως με όλους τους περιορισμούς που συνδέονται με την εν λόγω έγκριση και ώστε το έντυπο της κοινοποίησης να ορίζει με σαφήνεια ότι η έγκριση βασίζεται σε απαλλαγή που έχει χορηγηθεί από τη διοικητική επιτροπή.

               9.Η διοικητική επιτροπή ενημερώνει παράλληλα την επικουρική ομάδα εργασίας που είναι αρμόδια για τον κανονισμό του ΟΗΕ σχετικά με την εξουσιοδότηση για τη χορήγηση έγκρισης απαλλαγής.

               Το συμβαλλόμενο μέρος που εξουσιοδοτείται να χορηγήσει την έγκριση απαλλαγής καταθέτει στην επικουρική ομάδα εργασίας που είναι υπεύθυνη για τον κανονισμό του ΟΗΕ πρόταση για την τροποποίηση του κανονισμού του ΟΗΕ για τον οποίον ζητήθηκε η έγκριση απαλλαγής, προκειμένου να προσαρμοστεί ο κανονισμός στις τεχνολογικές εξελίξεις. Η πρόταση κατατίθεται όχι αργότερα από την σύνοδο της επικουρικής ομάδας εργασίας που έπεται της γνωστοποίησης της απόφασης εξουσιοδότησης της διοικητικής επιτροπής σύμφωνα με την παράγραφο 6 του παρόντος παραρτήματος.

               10.Μετά την τροποποίηση του κανονισμού του ΟΗΕ που πραγματοποιείται για να ληφθεί υπόψη η τεχνολογία για την οποία χορηγήθηκε η έγκριση απαλλαγής και μετά την έναρξη ισχύος του, ο κατασκευαστής έχει το δικαίωμα να υποβάλει αίτηση έγκρισης τύπου δυνάμει του τροποποιημένου κανονισμού του ΟΗΕ, προς αντικατάσταση της έγκρισης απαλλαγής που του είχε χορηγηθεί στο παρελθόν δυνάμει του εν λόγω κανονισμού του ΟΗΕ. Η αρχή έγκρισης που χορηγεί την εν λόγω έγκριση τύπου ανακαλεί το συντομότερο δυνατό την έγκριση απαλλαγής ή ενημερώνει την αρχή που χορήγησε την έγκριση απαλλαγής ότι η εν λόγω έγκριση απαλλαγής πρέπει να ανακληθεί.

               11.Εάν η διαδικασία τροποποίησης του κανονισμού του ΟΗΕ δεν ολοκληρωθεί πριν από τη λήξη της προθεσμίας που ορίζεται στην παράγραφο 8 του παρόντος παραρτήματος, η ισχύς της έγκρισης απαλλαγής μπορεί να παραταθεί, ύστερα από αίτημα του συμβαλλόμενου μέρους που χορήγησε την έγκριση απαλλαγής, εφόσον ληφθεί απόφαση σύμφωνα με τη διαδικασία που περιγράφεται στις παραγράφους 2 και 3 του παραρτήματος. Εάν, ωστόσο, το συμβαλλόμενο μέρος που έχει εξουσιοδοτηθεί να χορηγήσει την έγκριση απαλλαγής δεν καταθέσει πρόταση τροποποίησης του κανονισμού του ΟΗΕ πριν από την προθεσμία που προβλέπεται στην παράγραφο 9 του παρόντος παραρτήματος, το εν λόγω συμβαλλόμενο μέρος ανακαλεί αμέσως την έγκριση απαλλαγής, λαμβάνοντας ωστόσο υπόψη την προθεσμία που ορίζεται στην παράγραφο 8 του παρόντος παραρτήματος. Το συμβαλλόμενο μέρος που ανακάλεσε την έγκριση απαλλαγής ενημερώνει σχετικά τη διοικητική επιτροπή στην επόμενη συνεδρίαση.

               12.Εάν η διοικητική επιτροπή αποφασίσει να απορρίψει την εξουσιοδότηση για τη χορήγηση έγκρισης απαλλαγής, το συμβαλλόμενο μέρος που εξέδωσε την προσωρινή έγκριση και αναφέρεται στην παράγραφο 2 του παρόντος παραρτήματος δύναται να ανακαλέσει την προσωρινή αυτή έγκριση. Στην περίπτωση αυτή, το εν λόγω συμβαλλόμενο μέρος γνωστοποιεί αμέσως στον κάτοχο της προσωρινής έγκρισης ότι η εν λόγω προσωρινή έγκριση, η οποία χορηγήθηκε σύμφωνα με την παράγραφο 2 του παρόντος παραρτήματος, θα ανακληθεί έξι μήνες μετά την ημερομηνία της απόφασης λαμβάνοντας υπόψη ότι η προσωρινή έγκριση θα ισχύει για δώδεκα τουλάχιστον μήνες από την ημέρα της χορήγησής της.

               Πίνακας 8

               Γενικές προϋποθέσεις για τις μεθόδους εικονικής δοκιμής

               1.Υπόδειγμα εικονικής δοκιμής

               Για την περιγραφή και τη διενέργεια των εικονικών δοκιμών χρησιμοποιείται το ακόλουθο υπόδειγμα:

               α)Σκοπός

               β)Πρότυπο κατασκευής

               γ)Οριακές συνθήκες

               δ)Παραδοχές φορτίου

               ε)Τρόπος υπολογισμού

               στ)Εκτίμηση

               ζ)Τεκμηρίωση.

               2.Βασικές αρχές προσομοίωσης και υπολογισμών μέσω υπολογιστή

               2.1.Μαθηματικό μοντέλο

               Το μαθηματικό μοντέλο υποβάλλεται από τον κατασκευαστή. Αποτυπώνει την πολυπλοκότητα της κατασκευής των τροχοφόρων οχημάτων, του εξοπλισμού και των εξαρτημάτων που θα υποβληθούν σε δοκιμή σύμφωνα με τις απαιτήσεις των σχετικών κανονισμών του ΟΗΕ και τις οριακές συνθήκες του μοντέλου.

               Οι ίδιες διατάξεις εφαρμόζονται τηρουμένων των αναλογιών για τη δοκιμή των μηχανικών μερών που είναι ανεξάρτητα από το όχημα.

               2.2.Διαδικασία επικύρωσης του μαθηματικού μοντέλου

               Το μαθηματικό μοντέλο επικυρώνεται με βάση τις πραγματικές συνθήκες δοκιμής.

               Διενεργούνται επομένως κατά περίπτωση πραγματικές δοκιμές για τον σκοπό της σύγκρισης των αποτελεσμάτων που λαμβάνονται βάσει του μαθηματικού μοντέλου με τα αποτελέσματα της πραγματικής δοκιμής. Η συγκρισιμότητα των αποτελεσμάτων των δοκιμών αποδεικνύεται. Ο κατασκευαστής ή η τεχνική υπηρεσία καταρτίζει έκθεση επικύρωσης και την υποβάλλει στην αρχή έγκρισης.

               Οποιαδήποτε αλλαγή στο μαθηματικό μοντέλο ή στο λογισμικό που είναι πιθανό να ακυρώσει την έκθεση επικύρωσης γνωστοποιείται στην αρχή έγκρισης, η οποία μπορεί να ζητήσει τη διεξαγωγή νέας διαδικασίας επικύρωσης.

               2.3.Τεκμηρίωση

               Τα δεδομένα και τα βοηθητικά μέσα που χρησιμοποιούνται για την προσομοίωση και τους υπολογισμούς διατίθενται από τον κατασκευαστή και τεκμηριώνονται δεόντως για την τεχνική υπηρεσία.

               3.Μέσα και υποστήριξη

               Κατόπιν αιτήματος της αρχής έγκρισης ή της τεχνικής υπηρεσίας, ο κατασκευαστής διαθέτει ή παρέχει πρόσβαση στα απαιτούμενα μέσα, συμπεριλαμβανομένου του κατάλληλου λογισμικού.

               Επιπλέον, ο κατασκευαστής παρέχει την κατάλληλη υποστήριξη στην αρχή έγκρισης ή στην τεχνική υπηρεσία.

               Η χορήγηση πρόσβασης και υποστήριξης στην τεχνική υπηρεσία δεν αναιρεί τυχόν υποχρεώσεις της τεχνικής υπηρεσίας όσον αφορά τις δεξιότητες του προσωπικού της, την πληρωμή δικαιωμάτων αδειοδότησης και την τήρηση της εμπιστευτικότητας.

                     (1)
                  Παλαιότεροι τίτλοι της Συμφωνίας:Συμφωνία σχετικά με την υιοθέτηση ομοιόμορφων όρων έγκρισης και αμοιβαίας αναγνώρισης της έγκρισης εξοπλισμού και εξαρτημάτων μηχανοκινήτων οχημάτων, η οποία συνήφθη στη Γενεύη στις 20 Μαρτίου 1958 (πρωτότυπη έκδοση).Συμφωνία σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές, η οποία συνήφθη στη Γενεύη στις 5 Οκτωβρίου 1995 (αναθεώρηση 2).

                     (2)
                  Συμφωνία σχετικά με την υιοθέτηση εναρμονισμένων τεχνικών κανονισμών των Ηνωμένων Εθνών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν και/ή να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση αυτούς τους κανονισμούς των Ηνωμένων Εθνών.

                     (3)
                  Ως «αρμόδια αρχή» νοείται η αρχή έγκρισης ή η οριζόμενη αρχή, ή οργανισμός πιστοποίησης που ενεργεί αντίστοιχα για λογαριασμό τους.